text:
Eiga vit at byggja land við donskum byggikubbum?
§52a fyrispurningur til Kristinu Háfoss, landsstýriskvinnu viðvíkjandi Bústøðum, sum vilja byggja land við donskum byggikubbum (Byggiverkætlan við 36 íbúðum í Mattalág í Tórshavn).
1. Hevur landstýriskvinnan góðkent, at Bústaðir ikki bjóðar út til føroyskar hondverkarafyritøkur, men í síni íbúðarbygging ger undirhondsavtalu við danska byggikubba-fyritøku.
2. Hevur danska fyritøkan, sum skal levera byggikubbar til Mattalág, fyrr bygt bygningar til Føroya? Og um so er, hvussu hevur kvaliteturin roynst til føroyska veðurlagið?
3. Hvussu nógvar skattakrónur missa føroysku lands- og kommunukassarnir við at hondverkararskatturin fer í danskar kassar ístaðin?
4. Er útboðspolitikkurin hjá landinum galdandi fyri externa grunnin, Bústaðir?
5. Ætlar landsstýriskvinnan at gera nakað fyri at tryggja, at Bústaðir eisini fylgir almennum útboðsreglum?
6. Hevur ella fer Kappingarráðið at kanna útboðsháttin hjá Bústøðum?
Viðmerkingar:
Landsstýrið hevur givið Húsalánsgrunninum heimild at taka lán upp á 250 milliónir krónir. Peningurin skal brúkast at byggja fyri og við at tað liggur í hesum externa grunni, kemur tað ikki at síggjast á fíggjarlógini. Nú er komi fram, at hetta heldur ikki skal síggjast aftur millum føroyskar arbeiðshendur, tí Bústaðir vil ikki so frætt sum biðja føroyskar handverkarafyritøkur um tilboð, men er farið beinleiðis til danska fyritøkur, sum ger byggikubbar. Talan er um stóra byggiætlan, har 36 íbúðir skulu byggjast í Mattalág í Havn.
Grundgevingarnar fyri at vraka føroysku hondverkarnar tykast sum fordómar. Samb. KVF eru grundgevingarnar hjá Bústøðum at “Tað loysir seg ikki at lata føroyskar hendur smíða bústaðir í Havnini. Føroyskar byggifyritøkur hava torført við at halda tíðarætlanir”.
“Kunnu ikki avmarka okkum til at brúka føroyskar byggifyritøkur, tað er rættiliga dýrt at byggja í Føroyum,” sigur stjórin í Bústøðum við KVF.
Hetta uppáhaldið velur almenna Bústaðir at brúka sum undanførsla, fyri at koyra allir føroyskar hondverkarafyritøkur í sama posa. Eingin føroysk fyritøka sleppur at bjóða, eingin føroyskur handverkari sleppur til verka, men Bústaðir letur alt arbeiði undirhonds til handverkarar á Himmerlandsvej í Løgstor, har teir gera byggikubbar. Hetta merkir at skattainntøkurnar fara í danska stats- og kommunukassar. Føroyski skattgjaldarin er bundin fyri, at útvega Bústøðum 250 milliónir krónir í láni. Spurt verður tí, hvussu stóra skattainntøku land- og kommunukassar í Føroyum missa við hesi avgerð?
Føroysku byggifyritøkurnar eru fjølbroyttar og eisini eru fyritøkur, sum hava bygt byggikubbar, men Bústaðir hevur valt, at eingin føroyingur sleppur so frætt sum at bjóða. Svarið upp á alt er nú byggikubbar úr Danmark.
Føroyska veðurlagið er serligt og eru tað bert føroyingar, sum eru serfrøðingar at byggja til veðurlagið. Í 80-unum var nógv byggjarí og tá komu nógvir byggikubbar úr td. Danmark. Í jólaódnunum í 1988/89 komu stórir skaðar á serliga hesi hús, tí bygt var ikki til verðurlagið. Tí kann spyrjast um vit eru á veg aftur í 80-ini?
Umframt ódnir, er vatn og fuktur ein serlig avbjóðing í Føroyum. Tað eru mong dømi um útlendska bygging í Føroyum, har trupuleiki er av fukti.
Ofta hevur verið at hoyrt, serliga frá Tjóðveldi, at vit vilja byggja land. Nú sær út til at vit skulu byggja land við donskum byggikubbum.
Hóast útboðspolitikkur hjá tí almenna krevur, at fyritøkur sleppa at bjóða, sær út til, at hetta ikki er galdandi fyri almenna grunnin, Bústaðir.
Á Løgtingi 17. Mai 2017
Jørgen Niclasen, tingmaður


c: text/html

text:
Nógv virksemi er við nýggja Biskupstorgið við Sandin, sum liggur skamt frá nýggja Betesda og við síðuna av kappróðrarneystinum, har Húsarhaldsskúlin eftir ætlan skal flyta inn. Bank Nordik skulu byggja á hinari síðuni, og skal bygningurin standa liðugur samstundis sum Biskupstorgið.
- Ætlanin er so, at alt økið rundan um Biskupstorgið stendur klárt, tá bygningurin er klárur, so tað er snøgt og pent at síggja til. Ein fitt detalja í sambandi við hetta er, at vit ætla okkum at endurnýta steinar, sum fyrr lógu á Longukei. Teir vóru grivnir upp fyri nógvum árum síðani og eru goymdir burtur. Teir eru enn vakrir á at líta, og teir skulu so leggjast á økið framman fyri Biskupstorg, greiðir borgarstjórin í Klaksvíkar kommunu, Jógvan Skorheim frá.
Í fyrstu syftu kemur torgið, terrassan og steinløgdu gøturnar. Á tekningunum á borðinum hjá borgarstjóranum er pláss eisini sett av til eitt sjósavn og eitt gistingarhus, sum fyribils standa á ynskilistanum. Men av teimum ítøkiligu ætlanunum er Húsarhaldsskúlin, har lesandi á Húsarhaldsskúlanum og onnur kunnu búgva. Gamla posthúsið, sum skal vera mentanarhús, skal standa liðugt í 2019/2020. Harumframt er umfatandi skúlabygging í ger, øll norðara síðan av Kí-høllini verður umvæld og nýggj kloakk-skipan og sjóhitaskipan er løgd frá ítróttarøkinum og omaná Vágna. Serliga áhugaverd er sjóhitaskipanin, ið kann spara upp til fimm milliónir litrar av olju, ið svarar til at øll sethús í Klaksvík skifta yvir til sjóhita.
Les samrøðuna við borgarstjóran í Klaksvík kommunu um stóru miðbýarætlanirnar í Dimmalætting hesa vikuna

robotstxt: allowed

filter: keep


text:
CTD
CTD, Carnitine transporter deficiency, er ein arvalig ílegusjúka, sum forðar kroppinum at brúka feitt sum orku, serstakliga í tíðarskeiðum uttan mat. Carnitinið í kroppinum stavar frá føði og verður eisini framleitt í kroppinum. Fólk við CTD hava ein protein feil í proteininum kalla carnitin transporter, sum føra carnitin inn í kyknurnar og forða fyri, at tað fer úr kroppinum.
Innihaldsyvirlit
Sjúkueyðkenni[rætta | rætta wikitekst]
Vanliga koma fyrstu tekinini og sjúkaeyðkennini av CTD hjá nýføddum og tíðliga í barnaárunum. Tekin kunnu verða óvanligur heilavirkni, sjúkt hjarta, ørviti, spýggj, vøddaveikleiki og lágt blóðsukur.
Sjúkuavgerð og sjúkuviðgerð[rætta | rætta wikitekst]
Ein kan kannast fyri CTD á tríggjar hættir: 1. Máta carnitininnihaldið í blóðinum. 2. Ílegukanningar. 3. Máta virkni av carnitinflytarum á dyrkaðum húðkyknum[1].
Viðgerðin fyri CTD er at tilføra carnitin í so stórum mongdum, at innihaldið av carnitini í blóðinum verður regulskipað.
Títtleiki[rætta | rætta wikitekst]
Helvtin av Føroya fólki hevur latið seg kanna fyri CTD, 120 eru funnin við ílegusjúkuni, og tað eru fleiri, enn læknarnir høvdu væntað. Áðrenn kanningarnar byrjaðu, varð hildið, at ein av hvørjum 1.300 í Føroyum mundi hava sjúkuna [2], nú vísir tað seg, at ein av hvørjum 400 hevur CTD. Aðrastaðni, til dømis í USA, Danmark, Avstralia og Japan, er talið ein av hvørjum 40 000. Kanningarnar seinasta árið vísa, at sjúkan kann raka øll og ikki bert børn og ung. Tilkomnir menn eru funnir, har aldur og æðrakálking kundi verið ørsøkin til teirra hjartatrupulleikar, men nú vísir tað seg at vera CTD.


text:
Óli Reinert. Hann varð føddur í Norðradali í 1887, vaks upp her og festi mannkomin garð. Umframt sín barnalærdóm, nam hann lærdóm á háskúlaskeiði á Føroya Fólkaháskúla veturin 1914/15. Rættiliga tíðliga knýtti hann seg at brøðrasamkomuni, og í samband við átrúnaðarliga virkið í samkomuni yrkti hann hóp av sálmum. Eftir hann er savn av 175 kristiligum sálmum og sangum, sum í 1958 kom út á egnum forlagi undir heitinum »Ein rødd«.
Óli doyði í 1974.
Úr: Árni Dahl: Bókmentasøga I-III. Fannir. 1980-83.


text:
Klokkan fýra í dag bjóðar Fakfelagssamstarvið til fund í Smæruni. Súni Falkvard Selfoss sigur við Kringvarpið, at ætlanin við fundinum er, at umrøða støðuna við verkfallinum hjá Pedagogfelagnum, og viðgerða spurningin, um onnur fakfeløg eiga at seta tiltøk í verk. Talan kann bæði vera um mótmælisgongur ella samhugaverkfall.
Verkfallið hjá Pedagogfelagnum fer inn í fimtu vikuna, og enn er ikki líkt til, at semja verður funnin í bræði.
Semingsmaðurin, Terji Sigurðsson, sigur við Kringvarpið, at partarnir eru enn langt frá hvør øðrum, og hvørgir partur er sinnaður at flyta seg.
Tingfólk byrja nú at tala at. Heðin Mortensen og Djóni Nolsøe Joense, báðir tingmenn fyri Javnaðarflokkin, hava verið alment úti og biðið partarnar um at setast aftur við samráðingarborðið.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
MBF fylgir áhugað málinum, sum í dag er ein av yvirskriftunum á heimasíðuni hjá Kringvarpi Føroya. Har stendur, at í dag svaraði Rigmor Dam, landsstýriskvinna í mentamálum, einum ófráboðaðum fyrispurningi frá Ruth Vang í Framsókn í tinginum.
Víðari stendur, at Ruth Vang vísti á, at hóast kringvarpið hevur fingið betri fíggjarligar umstøður, koma ikki fleiri tekstaðar sendingar á sjónvarpsskíggjan.
- Sambært MBF hevur Kringvarpið grundgivið við, at eingin serstøk játtan er til teksting av sendingum, sigur Ruth Vang, sum spyr landsstýriskvinnuna í mentamálum, hvussu hon ætlar at loysa hendan trupulleikan, tí tað er eingin serstøk játtan á fíggjarlógini fyri 2018.
Eisini stendur at lesa, at Mentamálaráðið ynskir teksting á sendingum. Rigmor Dam segði, at fleiri túsund fólk í landinum hoyra ikki so væl, og tí hevur mentamálaráðið lagt dent á, at føroyskar sendingar skulu tekstast:
- Tað er ein skylda, sum áliggur Kringvarpinum. Eg eri púra samd við Ruth Vang, tá hon sigur, at Kringvarpið eisini hevur fingið víðari rásarúm fíggjarliga til at lyfta tær public service skyldur, sum Kringvarpið hevur. Soleiðis sigur Rigmor Dam, landsstýriskvinna í mentamálum.
Hon leggur í sínum svari dent á, at tað eru mong tunghoyrd fólk í Føroyum, og at Mentamálaráðið hevur tikið atlit til hesi, tá tey gjørdu public service sáttmálan við Kringvarpið.
- Tað eru lutsfalsliga nógv fólk, sum eru tunghoyrd, og tí eisini eru rakt av tí, at Kringvarpið ikki tekstar alla sendingar, sum tey gera á føroyskum. Tí var tað eitt ynski frá okkum at fáa inn í public service sáttmálan, at sendingar sum hava samfelagsligan stóran týdning skulu tekstast, so skjótt sum til ber.
Hetta sigur Rigmor Dam, sum heldur, at tað ikki burdi verið neyðugt at mint á skyldurnar í sáttmálanum á tingsins røðarapalli.
Les tíðindi í KvF 9. november 2017
Spennandi verður fyri okkum øll at fylgja gongdini.


text:
Knút Olsen
Knút Olsen (føddur í Sandavági 20. november 1945) er ein føroyskur tónasmiður, tónleikari, organistur[1] og lærari. Hann tók læraraprógv á Føroya Læraraskúla í 1969 og hevur verið lærari í Hvalvík, Leirvík, Tjørnuvík og í Tórshavnar kommunuskúla. Hann hevur fingist nógv við tónleik og er framvegis virkin bæði sum tónasmiður og tónleikari. Meðan Jógvan Waagstein og Hans Jacob Højgaard áttu mesta partin av føroysku løgunum, sum vóru skrivað í fyrra helmingi av 20. øld, eigur Knút bróðurpartin av tí, sum skrivað er seinastu 30 - 40 árini. Harvið kann sigast, at Knút í tónleikasøguligum høpi hevur útfylt eitt tónleikaligt tómrúm, sum var í føroyskum sangi frá miðskeiðis i sjeytiárunum. Sjálvt um stílurin hjá Knúti er siðbundin, og fyrimyndinar eru at finna í skandinaviskari, serliga danskari lagaskriving, so hevur tónasmiðurin skapað sín heilt egna stíl, sum han varðveitir í nærum øllum sínum løgum. Umframt at skriva løg til meira verðsligar tekstir hevur Knút eisini skrivað hópin av sálmaløgum. Fleiri av teimum eru vorðin fastur partur av føroyskum sálmasangi. Knút hevur eisini skrivað nógv løg til barnasangir, og í 1998 fekk hann Barnabókaheiðursløn Tórshavnar Býráðs. Tá segði nevndin soleiðis: "Knút Olsen hevur í verki sýnt gott oyra og listarligt snildi at gera løg til føroyskar barnarímur og yrkingar. Løgini rigga væl til tekstin og fáa fram sangfýsni barnanna".[2] Knút er faðir Jensinu Olsen og Annu Mariu Olsen, ið báðar eisini fáast við tónleik og eru songkvinnur.
Tónaskaldi, Kári Bæk, hevur lýst løgini hjá Knút Olsen soleiðis:
"Tey eru leikandi løtt, ljós og so einføld, at tað er sum at tú altíð hevur kent tey. Løgini hjá Knút Olsen eru lívsjáttandi. Tú kanst ikki hugsa tær, at nøkur onnur løg hóska betri til hesar yrkingar. Og tað er ikki einfalt at gera slík løg!"[3]
Innihaldsyvirlit
Útgávur[rætta | rætta wikitekst]
Egnar útgávur[rætta | rætta wikitekst]
Eigur nøkur løg á hesum útgávum[rætta | rætta wikitekst]
- 2014 - Sálareygað, Anna Maria Olsen syngur 12 sálmar á føroyskum, Knút Olsen eigur fleiri av løgunum.
Hevur gjørt løg til sálmar og sangir[rætta | rætta wikitekst]
- Á barnaárum ungu
- Algóði Gud, tú ver mær hjá
- Ei størri undur hevur heimur skoðað
- Ein kvinna, ið var havd á mongum munni
- Enniberg
- Føroya fólk
- Føroyar mín móðir
- Heimferð
- Hoyr gleðiboðskap tann, sum hægstur er
- Hví ert tú, sál mín
- Hví liva vit várt lív á foldum?
- Hvør tann, ið trýr, tá ið hann hoyrir orðið
- Hvør vakurt er ikki sólarris
- Í henda halga Harrans sal
- Í tólv ár blóðsjúk kvinna
- Í Trøðum á Sandi
- Jesus mildi, vís títt vald
- Jólaklokkan aftur ringir
- Juni
- Kristus sum reisti sítt ríki á jørð
- Lívið alt skiftir sum veður og vindur
- Liðin eru barnaár
- Mítt fagra land
- Mær leingist at fevna teg grønkandi vár
- Nú komin er til handa
- Nú strýkur vár um heimlandsvøll
- O, veldis Gud, eg undrandi má skoða
- Regn
- Sandavágur, heimbygd mín
- So mangan eg síggi, at bylgjurnar bróta
- Sólin skínur á bláan sjógv
- Sum snarljós bjart í eystri skín
- Summar
- Tey bóru børn til Jesus
- Til tín eg leiti, loysnari mín góði
- Tjaldur, ver vælkomið til okkum heim
- Tú gakk tær fram við ánni
- Tú heimsins ljós, Guds sólin skær Tú, Gud, ert mikil, annað alt er smátt
- Tú, Jesus, ert vegur til himmalsins heim
- Vár
- Ver tú, Gud Faðir, Faðir mín
- Ævig, dýrmett, hægsta vera [4]


text:
Týskvøldið, 5. Feb. Kl. 20.00 fara Monika Stauss Joensen á violin og Helene Ringgenberg á orgul at spæla í Glyvra kirkju kl. 20.00.
À skránna er tónleikur eftir Bach, Hándel, Svendsen og Rheinberger.
Øll eru hjartaliga vælkomin.
04.02.2013
Konsert í Glyvra kirkju
Týskvøldið, 5. Feb. Kl. 20.00 fara Monika Stauss Joensen á violin og Helene Ringgenberg á orgul at spæla í Glyvra kirkju kl. 20.00.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Vegna arbeiði uppá vatnleiðingina verður skrúvað fyri vatninum á ovaru síðu á Heiðavegi frá El-Húsinum og inn til Missiónshúsið á Glyvrum mikudagin 10. mai frá kl. 10.00 og so leingi arbeiðið varðar.
09.05.2017
Skrúvað verður fyri vatninum
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Samlaða útstykkjaða økið á Hamrabø í Kollafirði er á leið 12.000 fermetrar til støddar. Her verða 22 grundstykki, sum í meðal eru 544 fermetrar í næstum sett til sølu.
- Stykkini liggja sera væl fyri við góðum og vøkrum útsýni, sigur Tórshavnar kommuna.
Verður áhugin sum frálíður stórur, so ber til at leingja útstykkingina út móti Kjalnesi. HMP-Consult hava verið ráðgevar og hava gjørt høvuðsprosjektið. Felagið Við Sjógv Sp/f. átti lægsta tilboð at gera økið byggibúgvið.
Byggibúningin verður liðug um á leið eitt ár og ætlanin er nú at bjóða stykkini út. Tey, ið standa á bíðilista, verða fyrst avgreidd, áðrenn stykkini verða seld í fríari sølu. Ein meiriluti í fíggjarnevndini hevur mælt til at selja stykkini fyri á leið 250 túsund hvørt.
Annika Olsen, borgarstjóri, upplýsir, at hetta er fyrsti liður í at skapa eitt fjølbroyttari bústaðamynstur. Hon fegnast um, at møguleikar nú aftur eru hjá fólki at útvega sær grundøki í Kollafirði.
Málið kemur fyri á býráðsfundinum 2. mars.
Kelda: torshavn.fo


text:
Kæra landsstýriskvinna, góða samkoma.
Vegna fyrireikararnar er tað mær ein heiður at bjóða øllum vælkomnum til móðurmálshald her í hugnaligu Nýggjustovu hetta síðsta hóskvøld í marsmánaði.
At halda móðurmálsdag er nú vorðið eitt afturvendandi tiltak, og dagurin hevur undanfarnu ferðir verið hildin 25. mars, á føðingardegi V.U. Hammershaimbs. Í ár fall 25. mars tó á langafríggjadag, og tí samdist fyrireikingarnevndin um, at dagurin í staðin skuldi haldast sum skjótast eftir tað.
Vit hava seinastu árini livað, og vit liva framvegis í eini kollveltandi tíð við stórum avbjóðingum á talgilda og samskiftisliga økinum, gamlir mentanarpallar verða skiftir út við nýggjar, sum seta onnur krøv. Tað hevur við sær stórar avbjóðingar fyri føroyskt mál.
Tað er ein sannroynd, at stórur partur av uppvaksandi ættarliðnum brúkar nógv av síni tíð á netinum ella á onkrum elektroniskum miðli umvegis fartelefon, teldil og teldu, og eins stór sannroynd er tað, at størsti partur av hesum fer fram á fremmandum máli, einamest enskum. Tí er tað altavgerandi fyri framtíðina hjá føroyskum, at føroyskt gerst ein sjónligur valmøguleiki og stendur fólki í boði á hesum nýggju pallum, ikki sum einasta tilboð, tí tað er vónleyst (og neyvan eftirynskjandi heldur), men føroyskt má standa í boði og ikki vera so fráverandi, sum tað er í løtuni.
Tað er umráðandi, at vit málsliga hava ein føroyskan spegil at kenna okkum aftur í og menna okkum út frá. Mín staðiliga áheitan er tí, at vit øll, tað almenna og stovnar og privatar fyritøkur og vit sum einstaklingar, at vit øll standa saman um at útvega okkum føroysk talgild tilboð, tað veri seg spøl, læruforrit o.a., tí ein hin størsta málsliga uppgávan í løtuni er júst at vinna føroyskum pláss á talgildum miðlum, har ið børnini og tey ungu brúka so stóran part av síni tíð og leggja sína orku málsliga. Tað er alneyðugt fyri at føroyskt skal eiga framtíð fyri sær.
Vit hava heilt einfalt ikki ráð at missa móðurmálið, okkara hjartamál, tí so missa vit sambandið við okkum sjálv. Málið er kjarnin í tí, sum vit eru sum einstaklingar, sama hvar í heiminum vit vaksa upp. Og tað er eisini við málinum, at vit skapa felagsskapin.
Hetta snýr seg ikki um avbyrging ella ikki at vilja vita av øðrum, tí vit skulu sanniliga eisini hava atgongd til tað fremmanda og kenna tað, men tað eigur at kunna gerast við góðum kjølfesti í okkara egna máli og okkara egnu mentan.
Hesa ferð hava vit valt “ung og málið” at vera evni á móðurmálsdegnum. Eitt væl umtókt øki millum ung í dag er føroyskur filmur. Støðan hjá málinum verður knýtt at hesum miðli, og heitið fyri tiltakið her í Nýggjustovu í kvøld er føroyskur filmur og málið. Tað verður lýst við framløgu og samrøðu við fólk, sum eru knýtt at filmsgerð. Ætlanin er tó seinni í heyst at skipa fyri einum størri tiltaki, sum tekur fram fleiri aðrar tættir, sum viðvíkja ungum og málinum.
Zakaris Svabo Hansen


text:
Súsanna Bertholdsen 16.06.2017 (23:51)
Opið bræv til Boga Godtfred
Góði Bogi
Eg eri ikki sørt vónbrotin av innslagnum í Degi og viku í gjárkvøldi um heilsuútbúgvingarnar. "Tað er trupult at fáa fólk til Suðuroyar".
Tað eru kanska 20 ófaklærd í heimataænastuni í Tórshavnar kommunu, sum vilja vera við, at frástøðan er ein trupulleiki.
Hvat við øllum teim hundratals næmingunum, sum hava lokið prógv á Heilsuskúlanum og hava stórtrivist her suðuri.
Hví verða teirra útsagnir ikki ein yvirskrift? T.d. "Heilsuskúlin liggur gott her í Suðri, so vónandi verður hann ikki fluttur. Eg fari heim við nógvum góðum upplivingum, sum eg als ikki hevði fingið, um skúlin lá, har tað var koyrandi til og frá".
Skeiðið, sum ALS skipar fyri, hevur verið á Heiminum á Grønanesi hesa vikuna. Hví hava tit ikki verið har og kanna málið? Hvussu nógv fólk eru á skeiði? Hvør undirvísir? Hvørjir førleikar hava tey, sum undirvísa? Verður "prógvhandan" í dag, tá skeiðið endar, so skeiðsluttakarar eru klárir at fara til arbeiðis at taka sær av teim veikastu í samfelagnum?
Hvar er virðingin fyri starvinum?
Tú ert vælkomin at seta teg í samband við Heilsuskúlan, so føroyingar hava møguleika fyri at fáa eina meira fjølbroytta mynd av veruleikanum enn tann, sum Tórshavnar kommuna hevur uppfunnið.
Eg vænti og vóni, at tit taka tráðin upp aftur í kvøld í Degi og viku og siga ta góðu søguna um Heilsuskúla Føroya í Suðuroynni.
Blíðar heilsur
Súsanna Bertholdsen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Grindaformenn uppnevndir í Kollafirði
Sýslumaðurin hevur nú uppnevnt grindaformenn og tiltaksformenn fyri fyribils góðkendu hvalvánna í Kollafirði.
Hesir eru uppnevndir:
Johannes Hansen, Kollafjørður
Magnus í Hjøllum, Saltnes
Dánjal í Húsinum, Kollafjørður
Bergur Dam Jensen, Kollafjørður
og sum tiltaksformenn:
Bjarni Pedersen, Kollafjørður
Karl Thomassen, Kollafjørður
Finnbogi Midjord er sýslumaður fyri Streymoyar-, Vága- og Sandoyar sýslur.
Bjarni Pederesen er ikki við á myndini. Øssur av Steinum, sum er á myndini hevur verið við í tilrættisleggjanini við grindavánni.
sí annars yvirlitið við øllum grindaformonnum í landinum undir Grind - grindaformenn.


text:
Vestanstevnan: Setanarrøða borgarstjórans
mentan15-07-2017 - 09:38 - Jóanis Nielsen
Vestanstevnan var sett í gjárkvøldið, tað var borgarstjórin í Vága Kommunu - Eyðdis Hartmann Niclasen, sum setti stevnuna - sí myndir HER.
Góðu miðvingar, vágafólk og stevnugestir
Tað er mær ein stór gleði og heiður at seta Vestanstevnuna 2017 her í Miðvági.
Tað skerst ikki burtur, at tað gongur væl í okkara kommunu og at her er gott at búleikast.
Vit liggja ikki á løtu síðuni, her verður arbeitt hart á øllum økjum at bøta um allar umstøður, so at her gerst enn betur at liva hjá okkum øllum.
Heimurin stendur ikki í stað, broytingar henda skjótari á øllum økjum í dag, enn nakrantíð áður.
Millum annað er hetta sera sjónligt innan ferðavinnuna. Tað merkja vit einamest í Vágum. Um vit hugsa 30 ár aftur í tíðina kundu vit síggja eina - ella kanska tvær -krabbagoggur koma spákandi gjøgnum bygdina. Fert tú ein túr í gjøgnum bygdirna í dag, møtir tú fólkið úr øllum heiminum.
Hetta kemst ikki av ongum. Tí tað eru serliga myndir úr Vágum - okkara oyggj - ið hava selt Føroyar uttanlands.
Føroyar eru vakrar, og her er Vágoyggin ein perla – kanska tann vakrasta av øllum.
Tað er mær fortalt, at fyri nøkrum árum síðan var eitt írskt fótbóltslið og vandi her í Miðvági; venjarin hjá hesum liði stóð sum lamsligin mitt á vøllinum og skoðaði allan vakurleikan.
Tá hann kom fyri seg aftur, letur í honum
“There is no doubt in my mind, THIS place MUST be created by God”
[Tað er ongin í ivi í huga mínum, HESIN staður MÁ má vera skaptur av Guði.]
Hesum eru vit óivað ØLL samd við honum í.
Jú, tíðir broytast.
Fyri ikki so langari tíð síðan sóust upp í 20 skip liggja við bryggju í Miðvági. Tey kundu landa ella gera klárt til næsta túr. Tey veiddu bæði nær og fjar, at føra fongin heim.
Nú er hetta broytt til aling, sum mest kann samanlíknast við at hava heimaseyð í stykkinum á trøðni. Her standa torvur av fiski í stikum úti á vánni, so sleppast kann frá at troyta fjarskotin mið.
Jú, ein kann siga, at tað er sum at hava heimaseyð.
Til okkum nógvu, sum sakna skipini, kann eg avdúka, at ætlanin er, at virksemi verður á flakavirkinum seinni í ár. Vónandi fara vit tá aftur at síggja fullfermd skip stevna inn á vánna at landa.
Vit hava nógv gott fólk, ið vilja framburð í kommununi. Tað koma nærum dagliga fyrispurningar um grundstykkir, bæði vinnuligt og privat. Her er ein stór avbjóðing hjá býráðnum, ið roynir at nøkta tørvin á bestan hátt – Og í øllum hesum framfýsni, hava vit tíbetur nógv gott fólk við søguligari vitan, ið vilja vara tað gamla, so vit ikki bara fara buldrandi við gravimaskinum ígjøgnum fornminni og søgulig støð.
Fólkavøkstur er í Føroyum, og tíbetur velur ein stórur partur av hesum tilflytarum at seta búgv her hjá okkum. Eg eri sjálv tilflytari – fyri 11 árum síðani bleiv eg sjálv miðvingur, og eg má siga, at hetta er besta avgerð, eg havi tikið í mínum lívi.
Eg fari tí nú at lesa eitt brot úr gamlari grein fyri tykkum.
Tað er úr stuttsøguni ”Avstaðferðin” eftir Heðin Brú, har greitt verður frá eini ferð við bili úr Havn og vestur á flogvøllin”
Eg føli, at hettar, sjálvt um søgan er skriva fyri gott og væl 50 árum síðani, er ein sera viðkomandi og tíðarhóskandi lýsing av góða fólkinum her í Miðvági - tá eins og nú.
Avstaðferðin;
Vit fara um Stórá, aka um Giljanes, síggja nýggja skúlan, felags mentanarborg Sandavágs og Miðvágs.Hugaligt at sovorðið felags tiltak eydnast.
Miðvágs havn eisini felagstiltak, brimgarður, bryggja, skipalega.
Her er so bygdin Miðvágur, sum fostraði Mikkjal og Rasmus. Her er Jansagerði og Kálvalíð – Beinta og Peter Arrheboe..... Rúmlig opin bygd, einki avstongt her, vítt allar vegir, tann breiði sandurin.
Miðvágur skapti eplaveltingina undir flag, flagplógvið og Vágasnelluna..... Er tað hettar opna landslagið, ið gerð miðvingar so nýtíðar vendar – hetta - at her so frítt fyri øllum ráki, bæði til og frá?
Tað frættist, at flogfarið, vit skuldi við var seinkað. Bilmaðurin sigur: “Nú bíða vit her í Miðvági, til boð koma um, at flúgvarin fer úr Íslandi, so komi eg aftur og føri tykkum á mál”. “Á, tað er...... mjørkin”, siga vit.
”Nei, mjørkin er tað ikki – stormur í Íslandi. Nú klárar hann beinanvegin í, her í Vágum”.
Vit hava jú altíð gott veður og sól – ikki sjanheit... :-)
Eg fekk hug til at lesa hettar fyri tykkum - júst tí, at vit hesar seinastu vikurnar hava arbeitt við at fríðka um bygdina til Vestanstevnuna. Her er latið upp, skapt nýtt! Hugflog og kreativitetur hevur sett sín dám á okkara vakra miðstaðarøki, her vit standa júst nú.
Kappróður er í dag, sum áður, tað sum myndar stevnurnar allarmest. Her er Miðvágs Róðrarfelag ein varði í bygdini. Eitt stórt, vælrikið felag, við øllum nútíðar hentleikum. Felagið hevur júst hildið sín 60 ára føðingardag. Hetta Felag er gjøgnum tíðirnar bygt upp og rikið av eldsálum innan kappróður. Tá fyrsti Miðvingur kom úr Koltri, fyri 60 árum síðan, var hann við til at kollvelta allan føroyskan kappróður. Tað var ongantíð nakar ivi, hvør vann áttamannafarsróðurin, tað var Miðvingurin.
Hetta søguliga far er enn í felagnum, takka verið hesum eldsálum, vit eiga í bygdini. Og sjálvt um tað gongur upp og niður innan alla ítrótt - fert tú ein túr inn í neystið, ja so tekur tað eina góða løtu at telja øll steypini, ið har standa, vunnin av okkara raska ungdómi - gentum og dreingjum.
Miðstaðarøkið - tað er her aldargamla felagið MB heldur til. Her er mangt takið tikið gjøgnum tíðirnar. Frá tí, at tey í gomlum døgum spældu bólt á sandinum – ja eg veit ikki ein gongd um bólturin yvir var rundur í 1905, til vit í dag hava ein sera góðan graslíkisvøll, og designaðum bóltum ið hava eitt heilt serligt ferðamynstir ogsfr.
Hóast stórar broytingar hava verið innan føroyskan fótbólt, so stendur felagið enn - Og eldsálir arbeiða hart fyri, at okkara børn og ungdómur skulu hava best møgulig kor at venja og kappast undir.
Eisini hava vit nú bæði dart felag og bogaskjóting í stásiligum hølum, her í miðstaðarøkinum - Her hendir eitt sindur av hvørjum.
Eg fari vegna býráðið at takka tykkum øllum, sum hava fyrireikað og fríðka bygdina so vakurt. Takk fyri tykkara eldhuga og fantastiska eyga fyri detaljum. Og til tykkum – feløgini, sum hava skipað fyri Vestanstevnuni 2017 - takk fyri tykkara stóra avrik og áhaldandi megi.
Eg gleði meg so ómetaliga nógv til, bæði í kvøld og næstu tveir dagarnar. Her vit fara at uppliva sannan stevnu róm.
Vit fara sjálvandi at hyggja at, tá ið okkara børn og ungdómar royna seg á vøllinum og á vánni.
Tykkum øllum fari eg at ynskja allar bestu eydnu.
Eisini fara vit at uppliva og vitja tey menturnarligu tiltøkini sum verða á stevnuni - og tykkum ið standa fyri hesum, fari eg at siga stóra takk fyri, og ynskja tykkum góða eydnu.
Við hesum orðum lýsi eg Vestanstevnuna 2017 at vera setta.
Góða Vestanstevnu øll somul.
Takk fyri!


text:
Ítróttabreyt
Dámar tær ítrótt, hiking, svimja á sjónum og tíllíkt ? So er hendan breytin í eNám akkurát nakað fyri teg!
Endamál
Geva næminginum upplivingar, royndir og vekja áhuga fyri kropsligari venjing og menning. Ogna sær førleika og vitan um kropsliga menning sum heild. Kveikja gleði og hug at íðka ítrótt í samspæli við náttúru, mentan og samfelag. Geva næminginum innlit í viðurskifti, ið snúgva seg um heilsu og kropsmentan.
Vit royna eina rúgvu:
- Rulluskoytur/hockey
- Súkkla millum bygdir
- Golf/frælsur ítróttur
- Skoyta/fitness
- Á fjall
- Rógving/svimjing á sjónum
- Svimjing
- Forðarenning
- Kajak
- Síða/klatra
- Túr í fjøllunum 2 – 3 dagar
- Dansur
- Fimleikur
- og sjálvandi eisini nakað av flog-, hond-, fótbóltur og badminton
Skúlastaður: Fuglafjarðar skúli


text:
Camping / Telt túrur í Dali 2 - 4 juli 2010
Vit eru í bíðirøðini við Gomlurætt
Gudmundur skuldi líka kannað um Teistin var á veg, veðri er av tí allar besta
:o)
So eru vit í Skopun
Skarvanes langt har frammi, eitt sindur til høgru
So eru vit uppá pláss í Dali í fínasta veðri, umleið kl 14.00
So er fortelt uppkomi, tekur uml ein tíma við øllum
Etast skal eisini fleskasteik hmmmmmmm
Bobby spælir stuttligur
Andrass, Maibritt, Rannvá og Ásbjørn eru nú komin til Dals og seta telti upp. Uml kl 18.30
Sera hugnaligt í Dali, sólin skínur oman og niðan
Tey síggja ordiliga glað út eftir at telti er komi upp og ein lítil pausa er
Petur, Olea, Ása, Jason og Sára eru komin fram og seta teirra telt upp. Uml
kl 20.00
So er endiliga tíð at seta seg niður at hygga sær
Andrass skar seg eitt sindur illa í tummilin, ein av teim 10 hann hevur :o)
Jason heldur ikki at knývurin var sooo hvassur
Helga og Bødvard vóru ein lítlan túr forbíð
Seinni út á kvøldi bleiv eitt sindur kaldari so vit fóru øll inn í fortelti
Vit hava oftani fiska, men uttan úrslit
Men so knappiliga á kajuni í Dali, fekk hann ein lítlan seið, og so aftur ein, so ein mega góður dagur :o)
Var nokso ringt at fáa eina mynd av Andrass uttan at hann etur. Man kann
altíð bíta í ein hval, sigur Andrass :o)
Petur og Olea sita so væl á " VERANDAÐINI "
Sunnumorgun og teltini verða tikin niður


text:
InDesign - tey fyrstu fetini | 23. & 24. apríl 2018
Fyri tey flestu í grafiska heiminum er InDesign tað mest umráðandi amboðið til grafiska framleiðslu. Hóast tú ikki ert grafikari, so kanst tú fáa stóra nyttu úr InDesign.
Á skeiðinum lærir tú at nýta grundleggjandi amboðini í forritinum, so tá skeiðið er liðugt, dugir tú at arbeiða við einføldum publikatiónum. Tú lærir, hvussu tú stovnar skjøl við einari ella fleiri síðum, hvussu tú formaterar tekstir, og hvussu tú arbeiðir við myndum.
Tú fært eisini skil á øllum grundleggjandi hugtøkum og spurningum, tá tú skalt framleiða prentlutir við InDesign, til dømis: Hvør er munurin á CMYK- og RGB-litum, og nær skalt tú nýta hvørjar litir. Hvussu stóra upploysing skal ein mynd hava, og hvussu kannar tú, um upploysingin er í lagi til ein prentlut. Og so lærir tú ikki minst at gera PDF-fílur uttan feilir – klárar at lata inn til prentsmiðju ella avís.
Ávegis á InDesign-skeiðnum fært tú nógv góð ráð og triks til, hvussu tú fært sum mest burtur úr forritinum, og tá skeiðið er at enda komið, arbeiðir tú skjótt og trygt við InDesign.
Málbólkur
Hetta InDesign-skeiðið er til tín, sum arbeiðir í eini marknaðar- ella samskiftisdeild ella líknandi, og sum hevur smærri uppgávur sum t.d. lýsingar, faldarar, flyers, visittkort, innbjóðingar, smærri útgávur vm.Tú ætlar tær í holt við InDesign, ella kanska arbeiðir tú longu við forritinum, men hevur kensluna av, at tú ikki dugir nóg væl at gagnnýta allar møguleikarnar í InDesign.
Skeiðsinnihald
- InDesign brúkaraflatan, panel, amboð og menu'ir
- Stovna skjøl við einari ella fleiri síðum
- Uppseta breddar og teigar á besta hátt
- Formatering av teksti, eitt nú at fáa tekstir til "fylgja forminum" í einari grafiskari mynd
- Myndanýtsla
- CMYK-, RGB- og Pantonelitir
- Stovna litir, at blanda litir, heinta litir frá myndum ella øðrum grafikki, upprætta egið litsavn
- Fíluformat og upploysing
- Nýtsla av effektum, t.d. skuggum
- Kanna eftir, um feilir eru í skjalinum
- Greiða skjøl til prentingar
- Stovning og innstilling av PDF-fílum
- Góð ráð og triks til nýtsluna av InDesign
Tú sleppur ordiliga at royna teg...
Tú kanst arbeiða sjálv/ur og spyrja, um tú ivast í onkrum. Tað er heilt í lagi at hava sítt egna tempo :)
Undirvísari | Gert Laursen
Gert Laursen er sjálvstøðugur grafikari. Hann býr í Danmark og arbeiðir við grafiskari produktión, 3d grafikki, heimasíðum og automatisering av stórum kataloguppgávum. Harafturat hevur hann í fleiri ár havt skeið í WordPress, SketchUp, Adobe pakkanum og í hvussu man optimerar grafiska produktión. Gert hevur verið í Føroyum fleiri ferðir áður og undirvíst fyri Synergi. Hann fær topp karakter í eftirmetingunum.


text:
Úrslit: MTB kapping 1. okt 2011
Tórshavnar Súkklufelag skipaði leygardagin fyri kapping fyri børn og ung og vaksin. Startur og mál var við Skógrøkt Landsins á Hvítanesvegnum.
Barnakapping:
Børn og ung súkklaðu kl 12.00. Rutan var á leið 900 m, og var súkkla runt í eina ásetta tíð.
Bólkur 1 súkklaði 12 minuttir, bólkur 2 í 16 minuttir og bólkur 3 í 20 minuttir.
Bólk 1 hjá gentum vann Eydna Hansen sannførandi.
Í bólki 2 dreingir legði Bartal D. Gregoriussen hart út og staðfesti beinanvegin at hann ætlaði sær at vinna. Andrew G. Nielsen og Finnur E. Hansen fylgdust fyrsta strekki og royndu at fáa Bartal aftur. Tá endin nærkaðist setti Andrew enn meira á og legði Finn aftur um seg. Endaliga støðan í bólki 2 gjørdist at Bartal vann, Andrew bleiv nummar 2 og Finnur bleiv nr 3. Regin M. Gaard kom inn á fjóðraplássi.
Í bólki 3 hjá dreingjum vóru tríggjir luttakarar og allir ætlaðu sær at vinna. Hesir løgdu eisini hart út, og beinanvegin legði Mortan Johannesen seg á odda. Uni Vitali og Edmund Johannesen lógu aftanfyri og royndu at fáa Mortan aftur, men tað eydnaðist ikki. Kappingin ímillum Una og Edmund endaði við at Uni kom inn á einum tryggum annað plássi og Edmund á triðja plássi.
Bólkur 2 Dreingir
1 Bartal D. Gregoriussen
2 Andrew G. Nielsen
3 Finnur E. Hansen
4 Regin M. Gaard
Bólkur 1 Gentur
1 Eydna Hansen
Bólkur 3 Dreingir
1 Mortan Johannesen
2 Uni Vitalis
3 Edmundur Johannesen
Opinbólkur og unglingar:
15 luttakarar vóru til kappingin fyri vaksin og unglingar. Fyrireikararnir vóru glaðir at síggja at undirtøkan var góð og setti tað sín dám á kappingina. Rutan súkklast skuldi var áleið 5 km, og skuldu unglingar súkkla 3 ferðir runt og opin bólkur 6 ferðir runt. Síðani bleiv enda við at súkkla sama tal av smáum umgangum uppá ca 900 m. Hetta fyri at gera tað eitt sindur meir áskoðara vinaligt.
Fýra luttakar vóru í unglinga bólkinum. Og allir høvdu kappast fyrr um dagin. Mortan, Uni og Edmundur kappaðust í bólki 3, og Bartal kappaðist í bólki 2. Hetta forðaði teimum ikki at royna seg í unglingabólkinum, og løgdu teir allir hart út. Teinurin teir skuldi súkkla var nakað longri enn tað teir høvdu súkkla fyrr um dagin og rutan var kupera. Teir súkklaðu tríggjar stórar umgangir og so tríggjar lítlar (hygg kort)
Vinnarin í unglingabólkinum gjørdist Mortan Johannesen, Uni Vitalis bleiv nummar 2, og Edmundur Johannesen gjørdist nummar 3. Bartal D. Gregoriussen gjøgnumførdi ikki unglingakappingina, men vit kunnu nevna at hann er nakað yngri enn hinir luttakararnir.
í opna bólkinum løgdu menn hart út. Gunnar Dahl Olsen var óheppin at detta og steðgaði. Hann fekk onkran smávegis snudd, men er komin fyri seg aftur.
Andrass Joensen sum legði seg á odda beinanvegin súkklaði av øllum alvi og lat ongan iva vera um at hann ætlaði sær at vinna. Høgni R. Øster royndi tað hann kundi at fáa Andrass aftur, ímeðan hann tók seg longri og longri frá einum 4 mannabólki sum lá og elti hann.
Endaliga úrslitið gjørdist at Andrass vann ein tryggan sigur, Høgni bleiv nummar 2 og Kári Brattaberg bleiv nummar 3. Kári Brattaberg súkklaði nógv fyri 8-10 árum síðani, og hann vísti leygardagin at hann kann sagtans gera seg galdandi ímillum teir fremstu.
Tíðirnar við millumtíðum frá kappingini fyri vaksin og unglingar eru viðfestar greinina, og er at finna beint omanfyri myndirnar niðast í greinini. Excel krevst fyri at lest skjalið.
FM 2011 MTB-XCO úrslit - vaksin unglingar.xlsx Her sæst úrslitið fyri vaksin og unglingnar frá kappingini 1 oktober 2011.


text:
Tað er fyritøkan Sp/f Jim S í Sørvági, ið fer at standa fyri hesi arbeiðstøkuni, sum í høvuðsheitum fevnir um slíping og yvirflatuviðgerð av gólvi til Glasir.
Talan er ivaleyst um størstu gólvarbeiðstøku í Føroyum nakrantíð, umleið 15.000 fermetrar av gólvi, ið ávikavist verða betonslípaði, løgd við vinyl ella polyurethan.
Meginparturin av gólvunum í Glasi fara at minna um tey, sum eru løgd á í terminalinum á flogvøllinum. Millum annað vera tey at síggja í øllum vanligum skúlastovum, í matstovuni og á allari gólvvíddini í runda høvuðsbygninginum.
Samlaði kostnaðurin fyri hesa gólvarbeiðstøkuna, sum tilsamans fevnir um eina gólvvídd svarandi til umleið 150 sethús ella tríggjar fótbóltsvallir, er 8.250.597 krónur.
Jim Sonni Guttesen, stjóri í Sp/f Jim S, og Ewald Kjølbro, stjóri á Landsverki, undirskrivaðu í gjár sáttmála gólvarbeiðstøkuna á Glasi


text:
Um mánaðarskiftið august-september 2016 las Magnus Heinason hitamátingar frá tveimum mátarum, sum vórðu lagdir niður á botn í oktober 2015.
Hvør mátari liggur í eini rammu, sum P/f Nomatek hevur gjørt til at verja móti troli. Hitin verður mátaður hvønn tíma og goymdur í mátaranum. Hvørja ferð Magnus er á staðnum kann hann lesa mátingarnar við at hava ljóðsamband við rammuna niðri á botni (sí heimasíðutíðindi 13. jan 2015).
Tað hevur hann gjørt tríggjar ferðir í 2016; seinastu ferð nú um mánaðarskiftið. Tær báðar rammurnar liggja á Landgrunninum, men ikki heilt inni á grunnum. Onnur liggur norðanfyri (62° 40' N, 06° 05' W) á 185 metra dýpi. Hin liggur á 240 metra dýpi vestanfyri (61° 30' N, 07° 35' W). Á myndini sæst miðalhitin hvønn dag niðri við botn á hesum báðum støðum saman við hitanum á Oyrargjógv, har vit hava mátað í nógv ár. Hitin úti á rammunum sæst at vera nógv meiri óregluligur enn tann væl blandaði sjógvurin inni á grunnum. Hetta sæst serliga tíðliga í juli 2016 norðanfyri, har hitin tann eina dagin (4. juli) var nógv kaldari enn vanligt. Hetta er helst kaldur sjógvur úr dýpinum norðanfyri, sum hevur sníkt seg inn á grunt í nakrar tímar; men vanliga vísa rammurnar hitan í Atlantssjónum, sum rekur fram við okkum (“Golfstreymurin”). Á hesum dýpum broytist hann ikki so nógv við árstíðini. Á Oyrargjógv er hitin nógv meiri tengdur at luftini. Um veturin kølir hon tær innaru grunnu leiðirnar, og um summarið hitar hon tær. Vit síggja eisini, at Oyrargjógv og tær grunnu leiðirnar í vár (2016) vóru nakað kaldari enn úti á rammunum. Hetta er vanligt; men hitamunurin kann vera ymiskur frá einum ári til annað. Mangt bendir á, at hitamunurin millum tær innaru og ytru leiðirnar um várið hevur stóran týdning fyri gróðurin og alt annað lív í sjónum. Í vár var hesin hitamunur eftir øllum at døma ikki serliga stórur, og tað kann vera ein grundin til, at gróðurin heldur ikki var tann besti.


text:
Tvey feløg eru ið bert taka sær av ítrótti fyri fólki ið bera brek. Tey eru ítróttarfelagið Svanur ið hevur heimstað í Runavík, og ítróttarfelagið Smæran ið hevur heimstað í Tórshavn.
Fleiri ítróttarfeløg hava harafturat ítróttarfólk ið bera brek í sínum limaskara, m.a. hevur fimleikafelagið Ljósið eitt fimleikalið fyri fólk við menningartarni, og samstarva HBF og Parasport Føroyar um badminton. Eisini Havnar svimjifelag, svimjifelagið Ægir, og svimjifelagið Reystið hava traditión fyri at fólk ið bera brek iðka í teirra feløgum.
Parasport Føroyar virkar fyri inklusión, og er ynskiligt at tey ið kunnu, luttaka í venjingum og kappingum í teirra lokalu feløgum umframt at tey kunnu luttaka í virkesminum hjá Parasport.
Ítróttarráðgevin kann ráðgeva um feløg í tínum umráði ið hóska til tín tørv og ynski at íðka.


text:
Sunnudagin skipar Hvirlan fyri Stuttleikum á Tórsbreyt. Hetta hevur verið afturvendandi tiltak hjá Hvirluni, síðani Tórsbreyt sá dagsins ljós.
Á Stuttleikum ber til hjá øllum børnum at koma at royna seg í trimum ymiskum greinum innan frælsan ítrótt. Børnini sleppa at royna seg í longdarlopi, bóltkasti og í spurti.
Stuttleikir snúgva seg ikki um kapping, men um at royna frælsan ítrótt. Øll fáa heiðursmerki og úrslitini verða skrivað á skreytblað.
Áhugað kunnu møta á Tórsbreyt millum klokkan 14 og 16 sunnudagin, og øll eru vælkomin.


text:
Ari av Rana
10.01.2018 - 15:53
Ítróttur > Ítróttur > Fótbóltur
Chelsea hevur júst keypt Everton leikaran Ross Barkley fyri 15 mió. pund, men nú vil borgarstjórin í Liverpool hava løgregluna at kanna keypið.
Borgarstjórin, Joe Anderson, hevur skrivar til Merseysode Police í Liverpool, enska fótbóltssambandið og Premier League, har hann undrast á at virði á Ross Barkley fall við 20 mió. pund eftir bert 4 mánaðum.
Borgarstjórin, sum er Everton fjeppari, heldur tað verða undrunarvert, at Chelsea gjørdist samt við Everton at gjalda 35 mió. pund fyri leikaran í august, áðrenn leikarin valdi at verða verandi. Síðani tá hevur Ross Barkley ikki spælt ein einasta minutt fyri Everton.
Anderson heldur, at hetta í besta føri er ein ómetaliga vánaliga avtala fyri Everton. Men í ringasta føri er hetta ein væl umhugsa roynd at minka um virði av leikaranum, so at hetta er til fyrimun fyri leikaran, hansara umboðsmann og keypandi felagið, skrivar TeamTalk.
Løgreglan í Liverpool váttar, at tey hava fingið skrivi frá Anderson, og at løgreglan umhugsar at kanna málið.


text:
Tað er stormur ymsastaðni í landinum í dag, og løgreglan mælir tí fólki til at halda seg innandura. Higartil hava tað ikki verið nakað serligt av skaðum, men løgreglan ávarar ímóti at nógvastaðni flúgva leysir lutir runt og at tilfar kunnu loysna frá húsum.
Fólk vera tískil biðin um at halda seg innandura, í øllum førum til stormurin fer at hæsa av, tá tað líður út á seinnapartin.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Í dag hevur pollamjørkin lagt seg yvir Havnina. Tað er sum í San Franciscovíkini, har land møtir sjógvi og akkurát sami mjørki rullar inn av sjónum og einki kann verða so kalt sum ein summarnátt í San Francisco. Tað sigur Jennifer Henke, sum er hagani, men nú vitjar í Fuglafirði. Pollamjørki. Hon skrivaði í 2008 søguna um pápan, Hans Jacobsen, úr Fuglafirði, Saknaði sonurin, sum føroyska familian misti sambandi við í 1920'unum. Í 1997 var hon fyrstu ferð í Føroyum, fór at skriva søguna um pápan og skrivar javnan á egnu heimasíðuna.
Eg skal møta Jennifer, sum er við í ferðaliðnum hjá Matthew Workman úr Oregon, ið rekur the Faroe Island Podcast, har hann hevur gjørt fleiri enn 200 sendingar um Føroyar. Her er Matthew avmyndaður í dag ytst á Tinganesi framman fyri fyrsta ferðabólkinum í The Nordic Obsession Tours.
Men innan eg komi so langt skal eg ganga heimanífrá, har veðrarnir slota í mjørkanum og býarungdómar, sum kommunan hevur sett i summararbeiði, mála okkum garðarnar í Tórsbyrgi.
Komin oman í býin, lættir tokan og Tinganes dagar fram yvirav rustaðu Ternurampuni, og eitt hanagleiv longur inni er nýmálaði Landshandilin so tindrandi klárur. Pollamjørkin hevur flutt seg og er rullaður um Reynið yvir í Vestaravág.
Eg skal møta ferðalagnum, sum umframt ferðaleiðaran, Matthew Workman, telur ein journalist úr Kanada, Dave Hunt, eina úr Pennsylvania, Ryan Tobin, ein úr Utah, Jon Armstrong og hálva føroyingin, Jennifer Henke, sum er úr California. Her sigur Magni Arge frá um Barbu, gamla umhvørvið heima í Havn, og nýggju fiskamatstovuna, Barbara Fish House, meðan Eirikur Lindenskov sæst longst til høgru.
Eirikur og konan, Ingun Schiller, bjóða innum, so vit siggja mongu rúminum í tøttu gomlu húsunum, har matstovur skulu vera í samstarvi við Áarstovu hinumegin Gongina. Gomlu fiólinar hjá Svabo hanga á vegginum.
Mest spennandi eru niðurlendsku blámálaðu kaklarnir frá 1600-talinum, sum síggjast í báðum stovunum í Nýggjustovu og eisini inni í grannahúsunum, Fútastovu.
Magni takkar Ingun fyri vitjanina og ber fram øll góðynski við matstovuætlanini, tað er ikki uttan orsøk. Ingun hevur verið flogterna umborð á Atlantsflogi.
So er Tinganes, einahandil, pakkhús, løgmaður og sólur á skránni. Her er Jon Armstrong úr Utah í gongd við fototólinum og í dialogi við løgmanskontórið meðan pollamjørkin állar seg burtur í baksýni.
Eftir rundferðina, sum í heimsins minsta høvuðstaði hevur tikið heimsins longstu tíð per metur, fáa Magni og eg gávu úr Oregon, sum m.a. er fótóltsturriklæði hjá Timbers Army. Sagt verður um viðhaldsfólkið, at tey eru 'known for their loud, enthusiastic support and the raucous atmosphere they create at Timbers games.'
So er ein middagsbiti at fáa í nyopnaðu Umami matstovuni í nýggju margháttligu hølunum hjá Tórshavnar Bátafelag. Maturin, ein frískligur ABC Smoothie og ein tallerkur við høsnarungasalati, eru framúr og heilt vist tað besta eg havi smakka á hesari vágni.
Í hesum tætta og hugnaliga umhvørvi, sum blómar um øll mørk ein summardag sum henda, er løgið, ja heilt løgið, at bilar vilja og yvirhøvur kunnu troka seg framvið. Hvat í hammalsins navni skulu bilar gera á hesum øki? Og um so var, at Býráðið partú vil at bilar skulu troka seg fram við salatborðiskunum í Vágsbotni, so kundi tað kanska, bara kanska, verið ellisakfør av einum heilt ávísum slagi, sum eg sjálvur vil bestemma. Ja, og kanska Halleluja Sofus eisini. Livst so spyrst.
Innan stundir eru at fara heim úr nýkontinentala Vágsbotni, vil eg lukta fisk og nema við fisk. Tað er laga manni hjá Carl August Arge, sum hevur verið á útróðri og fingið fisk, feskan fisk, sum ikki er vakumpakkaður á Bankanum. Við feska fiskadeyminum um fingrarnar fari eg vælnøgdur niðan úr Vágsbotni, og leggi ein góðveðursdag í Havn aftur um meg.


text:
Allarhelst eru fleiri Harry Potter-fjapparar, sum minnast spenningin eftir fáa nýggjastu Harry Potter bókina. Fleiri sakna sikkurt eisini tað kensluna og tann spenningin av at sleppa aftur í gandaheimin, sum hugtók so nógv børn og vaksin. Nú er møguleikin aftur her - 31. juli kemur ein nýggj Harry Potter bók.
Talan er um bókina Harry Potter and the Cursed Childs, sum er áttanda í røðini. Bókin er eitt leikrit av leikinum við sama navnið og snýr seg um gandaheimin nítjan ár eftir hendinganar í Harry Potter og arvalutir deyðans, har hon fylgir Harry og yngsta soninum Albus.
Harry Potter bøkurnar vóru so mikið væl dámdar, at fólk svóvu uttanfyri bókahandlum náttina áðrenn nýggjastu bøkurnar komu út og Føroyar var einki undantak. Júst sum fyrr hevur Rit og Rák opið á miðnátt 30. juli fyri teimum, sum ikki klára at bíða longur eftir áttandi Harry Potter bókini, til ber eisini at bíleggja bókina, um ein vil verða vísur í at fáa hendur á henni.


text:
Fámjin
Fámjin liggur mitt á vestursíðuni á Suðuroynni, sum mest sum øll er høg og brøtt og ring at koma til. Einans heilt fáar bygdir eru at finna her. Norðan- og vestanfyri er bakkin høgur og brattur undir Gluggunum (610 m), hægsta fjalli í Suðuroy, har markið er móti Froðbiar sókn. Millum Laðafelli og Borgarknapp er markið móti Hovi, og víðari úr hesum vakra tindi yvir Borgina og Glopprók í Gásadalsgjógv er markið móti Vági. Sunnan fyri bygdina er bakkin eisini høgur. Gjøgnum tann breiða dalin, ið er umgivin av kambum, tindum og botnum, rennur Áin Mikla. Fleiri smá vøtn eru við ánna. Á hjallanum norðanfyri bygdina er tað stóra Kirkjuvatn. Hóast einki sethús er í gerð í bygdini, so hevur fólkatalið seinastu 30 árini ligið støðugt omanfyri 100. Seinasta uppgerðin frá Hagstovuni í februar 2014 vísir, at 106 fólk búgva í Fámjin,[2] og er tað lægsta fólkatalið síðani 1985. Tá fólkatalið í Fámjins kommunu, sum bert snýr seg um hesa einu bygdina, var uppá tað mesta vóru 135 skrásett her. Hetta var í 1993, men síðani er talið minkað javnt og samt.
Tvørtur um ta breiðu víkina, har bygdin liggur í fleiri býlingum, er eitt sandriv, ið verjir móti tí opna havinum. Ein siglingarrenna er opin í rivinum. Inni í pollinum er kyrt, sum í eini havn, og hagar reka teir grind. Fámjin er grindavág. 24 merkur í jørð eru í Fámjin, av teimum 2 merkur og 5 gyllin kongs. Hagarnir eru Botnur, Múlhagi, Rókhagi, Fjallið Mikla, Miðhagi (deildur í Sunnara og Norðara part), Hamrahagi og Fløtan. Í Fámjin var smoltstøð, hon læt aftur í 2003. Nú er sparkivøllur á staðnum, har sum kørini hjá smoltstøðini stóðu. Í 2006 vann Fámjin heiðurin sum best røkta bygd, umframt best røkta strandarlinja. Aftur í 2010 vann Fámjin heiðurin at vera best røkta bygd. Fámjin er ein av føroysku bygdunum, sum fyrstu ferð verður nevnd í Hundabrævinum, sum varð skrivað einaferð í tíðarskeiðnum 1350 - 1400.[3]
Innihaldsyvirlit
[rætta | rætta wikitekst]
Navnið Fámjin er sjáldsamt, og torført er hjá málfrøðingum at týða, hvønn uppruna tað hevur. Men gomul søgn sigur, at bygdin fyrr æt Vesturvík, men tað finnist ongin skrivlig kelda, ið nevnir Fámjin fyri Vesturvík. So hendi tað, at maður í bygdini og sonur hansara fingu fatur á tveimum konufólkum av einum fronskum skipi, ið lá uttanfyri. Tá ið skipsmenninir sóu, at teir róðu til lands við teimum, fóru teir at rópa:
- femme mien, femme mien!
Soleiðis skuldi bygdin broyta navn. Brim kom og skipið sigldi burtur. Feðgarnir tóku sær hesar báðar til konu. Mangir sterkir avrekskappar sigast at vera komnir undan teimum.
Best hugsandi er at navnið hevur okkurt við "fóm" (skúm) at gera, tí oftani er sera nógvur skúmur í mølini tá ið brim er og tað samstundis er nógvur gróður í sjónum.
Kirkjan[rætta | rætta wikitekst]
Fámjins kirkja er bygd í 1876, hon er úr gróti, hvítkálkað og takt við fløgugróti. í kirkjuni hongur tað fyrsta føroyska flaggið, Merkið, sum Jens Olivur Lisberg (1896-1920) úr Fámjin gjørdi í 1919 saman við Janusi Øssurssyni og Paula Dahl. Merkið veittraði fyrstu ferð í Føroyum hin 22. juni 1919, møguliga í samband við eitt brúdleyp í familjuni hjá Jens Olivur. Hann liggur grivin í kirjugarðinum við kirkjuna í Fámjin. Í forkirkjuni stendur ein rúnasteinur, funnin í kirkjugarðinum, óivað gravsteinur. Kirkjan undan hesari varð bygd í 1826, í miðøld skal hava verið bønhús í Fámjin.
Best røkta bygd[rætta | rætta wikitekst]
Fámjin hevur tvær ferðir fingið heiðurin "Best røkta bygd". Umhvørvisátakið er afturvendandi tiltak, sum Umhvørvisstovan, Visit Faroe Islands, Agenda 21 Stovan og Føroya Náttúru- og Umhvørvisverndarfelag skipa fyri í felag. Fámjin vann heiðurin í 2006[4] og aftur í 2010.[5]
Myndir[rætta | rætta wikitekst]
-
Merkið veittraði fyrstu ferð í Føroyum hin 22. juni 1919
-
-
Per Stig Møller og Jóannes Eidesgaard í Fámjin
-
-
-
Kirkjuvatn er beint norðanfyri bygdina Fámjin,
-
-


text:
Norðborg er á Fuglafirði í morgun
vinna18-12-2017 - 09:30 - Jóanis Nielsen
Norðborg, sum hevur verið á sildaveiðu í altjóða sjógvi norðanfyri - á uml. 68.5N - kom á Fuglafjørð í morgun, har teir skulu pumpað lýsi í tangarnar hjá Havsbrún, eisini skulu teir bunkra á Fuglafirði,
Seinnapartin fara teir av Fuglafirði, tá fara teir at leggja seg norðanfyri oyggjarnar, har teir skulu gera "Jólareint"
Í morgin kemur Norðborg í Ánirnar, har teir skulu landa tað frysta - góð 900 tons av sildafløkum.
Norðborg hevur nú fiskað alla sildakvotuna, teir far tí helst ikki nýggjan túr fyrrenn eftir nýggjárið.


text:
Hugh Hefner livdi ein lívsstíl ið flestu 91 ára gamlir menn ikki kunnu kenna seg aftur í. Hefner var kendur fyri sín glamurøsa, seksualla lívsstíl. Hann stovnaði blaðið "Playboy", átti erotiskar náttklubbar, jazzfestivalar og eisini sjónvarpssendingar. Tað upplýsir CNN.
Seint í gjárkvøldið upplýsir felagið "Playboy", at Hugh Hefner er deyður 91 ára gamal. Miðlar um allan heim seta sjóneykuna á hvør hesin maður var, og serliga er spurningurin, hvussu heimurin fer at minnast hann.
Hugh Hefner var umstríddur - mest var hann sæddur sum kynsdiskriminerandi, orsakað av hvussu kvinnur vóru framstillaðar í hansara bløðum og sendingum. Kendar sum "Playboy bunnies" vóru kvinnurnar fyri tað mesta ílatnar avdúkandi kaninbúnum og høvuðsendamálið var at síggja gott út og vera sexsúmbol. Hefner var eisini ofta lagdur undir kritikk, av tí at hann, hóast sín høga aldur, ofta hevði damur ið vóru ein triðing av hansara aldri. Hann hevur verið giftur tríggjar ferðir, tvær ferðir tá hann var høgt í 70'unum og 80'unum við kvinnum ið vóru í 20'unum.
Umframt at vera sæddur sum sexistiskur, eru har fleiri ið vísa á, at Hefner hevur átt lut í einari seksuellari og sosialari kollvelting. Hann stovnaði blaðið "Playboy" í 1953, einari tíð í USA har spurningar og umrøða um sex, so at siga ikki var til. Nógv tilskriva tískil Hefner ein part av æruni fyri, at umrøða um sex er vorðin minni tabuiserað. Tað er tískil eitt sera blandað eftirmæli ið Hugh Hefner leggur eftir seg.


text:
Leygardagin 16. desember kl. 16.00, verður stóra tiltakið “Jól við Vatnið”, niðri á flúgvarabedingini.
Tað eru næmingar í 6. flokki í Sørvágs Skúla, sum saman við foreldrum, lærarum og Sørvágs Kommunu skipa fyri hesum tiltaki.
Tiltakið byrjar sum nevnt kl. 16.00, tá jólabátarnir loysa frá Bøsdalsfossi. Meðan bátarnir við faklum og blussum sigla frá Bøsdalsfossi til flúgvarabedingina, fara ymiskar tónleika- og sangkreftir at framføra á pallinum. Tá jólamenninir eru komnir í land, bjóðar borgarstjórin í Sørvági, Aimé Jacobsen jólamonnunum at vera vælkomnar. Síðani sigur høvuðsjólamaðurin nøkur orð, og so fara jólamenninir at deila pakkar út til øll børnini, sum eru møtt upp.
Meðan tiltakið er, er livandi tónleikur, og til ber at fáa kaffi, te og vafflir - og er hetta ókeypis.
Tilber eisini at keypa gløgg og kakao, og fer hesin peningur til eitt vælgerandi endamál.
6. flokkur í Sørvágs Skúla, er ein sera virkin flokkur. Tey hava síðani tey fóru í 2. flokk framført tónleik runt alt føroyaland, og hava tey júst útgivið eina fløgu, við 6. sangum. Til tiltakið niðri á flúgvarabedingini, fara tey eisini at syngja tveir sangir, og til ber at ogna sær teirra fløgu.
Tiltakið er mett til at varða 1 tíma og 30 min, og fyrireikarnir heita á fólk um at vera vælílatin, og vísa hvørjum øðrum ans.


text:
TB raKar formin :)
TB | 15/09/12
Stemningurin á TB liðnum er sera góður í løtuni, og tað tikist, sum at leikararnir aftur trúgva, at teir megna at røkka málinum. Trúgvin á, at tað letur seg gera, er sterk í løtuni, og menn kempa og berjast, sum galt tað um lív. Tað er av sonnum eisini júst tað, sum tað ger. Aldursforsetin er í beinleiðis yvirlivilsisstríði við B68, og um vikuskiftið hálaðu okkara seg upp um toftamenn, eftir at hesir hava ligið frammanfyri nakrar vikur. Bert fýra umfør íresta av kappingarárinum, og á seinasta leikdegi noyðast toftamenn á vitjan á Tvøroyri. Okkara garpar hava nú góðar fortreytir, og tað skal sveittast blóð, áðrenn nakar skal taka møguleikan frá okkum.
Fyrimyndarligur stríðsvilji
Ónsdagin bleiv 23. umfar av Effodeildini spælt, og tá var TB, fyri aðru ferð í ár, á vitjan í Klaksvík. Fyrsti dystur millum liðini bæði, í apríl mánaði, endaði við málleysum javnleiki. So trúgvin var avgjørt til staðar, at okkara aftur skuldu megna at fáa eitt gott úrslit, hóast KÍ hevur víst seg at vera eitt av sterkastu liðunum í ár.
Gestirnir av Tvøroyri byrjaðu eisini, sum eitt ódnarveður, og fyrstu minuttirnar kunnu klaksvíkingar bara takka málverja sínum fyri, at TB ikki løgdu seg á odda við fleiri málum. Fyrstu 15 minuttirnar løgdu gestirnir nevnuliga eitt óhugnaligt trýst á KÍ verjuna, sum ikki visti síni livandi ráð. Bert stórt hepni og framúr gott málmannspæl, hildu KÍ í dystinum, og tað var tí ein stórur lætti fyri heimaliðið, tá TB tók eitt sindur av ferðini úr spælinum, eftir smáar 20 minuttir. Eftir Hetta tók KÍ meira yvir, og TB dúvaði nú á skjótar umstillingar. Liðini skaptu hvør í sínum lagi, stórar málmøguleikar, og serliga lá væl fyri hjá TB, sum til tíðir spældi rættuliga skjótan og góðan fótbólt.
Sum nakað forkunnugt, hevði venjarin, Milan Kuljic valt at blaka sterka verjuleikaran, Dmitrije Jankovic fram í álopið frá dystarbyrjan, og sterki serbin vann ótal av nærdystum, og megnaði sera væl at finna Gilla Sørensen, Dan Mortensen og Ragnar Tausen við sendingum, ið skræddu verjuna hjá heimaliðnum sundur. Onkursvegna kom TB einans so tætt, sum at raka stongina. Tá so fýra minuttir íresta av fyrra hálvleiki, setur KÍ ferð á, og við kvikum og neyvum sendingum spæla teir bóltin út í høgra borð, har tað verður lagt væl inn fyri. Aftanfyri verjuleikararnir hjá TB hevði Kristoffur Jacobsen nevnuliga snýkt seg, og hann kundi tá ótarnaður skalla bóltin í netið. Hetta tóktist vera deyðastoytið, hildu kanska nøkur, men tað er øðiligt, sum hesi fóru skeiv. hesi høvdu nevnuliga ikki tikið hædd fyri hvønn karakter TB leikarir hava, og at aldargamla slagorðið hjá TB, “Okur vilja vinna”, er komið inn við móðurmjólkini.
Liðskiparin vísir vegin
Í seinna hálvleiki broyttist leikgongdin. TB legði beinanvegin eitt støðugt trýst á, og legði nógv fyri í fremsta partinum á vøllinum, fyri at náa útjavnandi málinum. KÍ tóktust hinvegin hava meira torført við at spæla millum ágrýtnu TB leikararnir, og blivu sostatt trýstir langt aftur á vøllin, haðani teir heldur royndu seg við kvikligum umstillingum. Hendan gongdin tóktist vera vandamikil fyri heimaliðið, og fleiri ferðir var heilt tætt við, at tvøramenn javnaðu. Millum annað raktu gestirnir tvørtræið í einari av fleiri naskum atsóknum.
Sum dysturin leið, fingu TB fleiri og fleiri, og størri og størri møguleikar, og 13 minuttir fyri dystarlok eydnaðist loksins at fáa hol á. Málskjúttin bleiv ongin annar enn liðskiparin, Óli Johannesen.
Óli setti fótin á eitt gott og hart hornaspark, frá Gilla Sørensen, og so kókaði skýlið við Djúpumýru. Einherjar, ið er fjepparafelagið hjá TB, var aftur møtt væl upp til dyst, og tað hoyrdist um dalar og fjøll, tá rópan, geylan, lógvabrestir og sangur settu sín serliga dám á dystin. Eftir málið kunnu tit ætla, at tað bleiv fjeppað enn harðari, og um tað var orsøkin ella ikki, skal undirritaði ikki duga at siga. Hvussu er og ikki, so Løgdust TB ikki aftur at verja eftir útjavnandi málið. Heldur hildu teir á fram við at leypa á, og nakrar ferðir var sera sera tætt við, at tvøramenn tóku sigurin við sær. Tað skal tó eisini sigast, at KÍ eisini fekk nakrar heilt stórar møguleikar beint fyri dystarlok. Fleiri mál komu tó ikki í Klaksvík, og TB leikararnir hálaðu seg sostatt upp um B68, sum óvæntað taptu móti FC Suðuroy í Vági.
Undir trýsti sær man rætta karakterin
Tá eitt lið verður hart pressað, tá sær man hvønn karakter leikararnir hava, og tá sær man teirra veruliga virði. Tí er tað so ómetaliga lívsjáttandi, at okra ungu garpar eru somikið sterkir og búnir, at teir longu nú eru klárir til at berjast í bestu deildini. Undirritaði er ikki eina einastu løtu í iva um, at liðið fer at klára at halda sær uppi í Effodeildini í ár. Umframt allir kempararnir á vøllinum, so er bonkurin á tremur við svongum og sera dugnaligum leikarum, sum vilja “renna gjøgnum píkatráð”, fyri felagið. Hesir sita allir klárir, og eru, nærum sum tá eldgos fara at goysa, tá teir sleppa á vøllin. Øll orkan skal brennast av, og tað eru tað ikki nógvir, sum klára at standa móti. Víkingur hevur eina tunga og seina verju, og staklarnir fáa seg sannuliga royndar, um TB fer at renna runt við teimum. Teir fáa ikki eitt bein til jørðina !!
í verjupartinum hevur TB eina regulera legendu. Eigarin av metinum, fyri flestar landsdystir fyri Føroyar, er okkara egni, Óli Johannesen. Óli hevur verið, sum eitt frískligt lot yvir TB hópin í ár. Leikarin, sum allir teir ungu hava sæð upp til gjøgnum árini er brádliga teirra liðfelagi, og ikki bara spælur hann við, nei hann gongur sannuliga undan, og hann leiðir og lærir ávegis. Ein slíkur leikari/leiðari er ómetaliga týdningarmikil, og nú hevur hann, mín sann, eisini funnið máltevið aftur. Hendan karakterin, sum Óli og aðrir hava, hann spjaðist millum teir ungu, og hesir hava lært heilt kolossalt nógv í ár.
Nú eru fýra umfør eftir, og við at skaffa okkum okkurt stigið afturat, áðrenn seinasta umfar, sum verður móti B68, kunnu okkara tryggja sær plássið í deildini. Um hetta fer at eydnast, kunnu vit onki vita um, men tað er nógv, ið tíður á, at tað fer at eydnast okkum.
Drívið á beiggjarnir


text:
13. Okt 2017
14. oktober verður B68 ársveitslan.
18. Sep 2017
Hósdagin 5. 0ktober kl. 20.00, hevur Tofta Ítróttarfelag eyka aðalfund, har nevndarval verður á skránni.
17. Sep 2017
Myndir frá tí stóra degnum
10. Sep 2017
Stigatalvan í FM kappingini segði tað, og tølini frá innanhýsis dystunum søgdu tað. B68 var favorittur at vinna steypafinaluna í kappingini millum U-17 gentur, og røsku genturnar megnaðu tað. Tær vunnu fríggjakvøldið 8. september finaluna á Tórsvølli móti EB/Steymi 3-1.
07. Sep 2017
Tað er ikki á hvørjum ári, at B68 er partur av steypakappingini heilt fram til finaluna. Soleðis er tað í ár, og fríggjakvøldið verður Tofta Ítróttarfelag partur av steypafinaluni í kappingini millum gentur 14-17 ár.
21. Aug 2017
Video frá B68 degnum
16. Aug 2017
Mál frá 2-5 sigrinum á ÍF
15. Aug 2017
Myndir frá tí væleydnaða B68 dagnum


text:
Sporðdrekar
Sporðdrekar (latín: Scorpiones) halda til í flógvum, turrum økjum, har teir krógva seg undir steinum, í holum ella rivum. Flestu teirra veiða um náttina. Teir sita og lúra eftir fongi og leypa so á djórið ella renna tað um koll. Mesta føðin er skordjór og eiturkoppar. Teir nýta eiturklónna at verja seg við og at lemja fongin. Eitur setur úr eiturkertlum í afturkroppinum fram í eiturklónna. Við teimum stóru bitklónum tekur sporðdrekin fongin, kroystir hann sundur og stingur í kjaftin.
Sporðdrekar leggja livandi ungar. Fyrstu tíðina ber kvenndjórið teir á bakinum, har eru teir tryggir fyri ránsdjórum. Tá ið ungarnir hava skift ham fyrstu ferð, rýma teir, og tá eru teir sjálvbjargnir.
Til eru um 1.200 sporðdrekasløg. Øll eru tey ránsdjór. Í t.d. Nevada eru 23 ymisk sløg av sporðdrekum [1]. Oyðimarkarsporðdrekin tekur skordjór og maðkar, hann tekur tey við klónum.


text:
Við Nordliks og Betri til Bergen
Inga Remmel, studentur á Føroyamálsdeildini, fer til Bergen at taka skeið í kynjafrøði
Bók um loysing/samband
Í hesum mánaðinum kemur út nýggj bók um loysing/samband, eisini við føroyskum íkasti.
Tøk pláss til skeið á fólkaheilsu
Enn eru pláss eftir til skeið á útbúgvingini MSc í Fólkaheilsu lestrarhálvurnar várið 2018
Ph.d.-styrkur um sosialpolitikk í Føroyum
Fróðskaparsetur Føroya bjóðar, í samstarvi við Depilin fyri Heilsu- og Almannagransking, Almannaverkið og Erhverv (ISE), Roskilde Universitet, út ph.d-verkætlanina "Sosialpolitikkur í Føroyum".
Jobmatch verður hósdagin 28. desember
Fróðskaparsetur Føroya luttekur á Jobmatch aftur í ár.
Jógvan í Lon Jacobsen 60 ár
Hósdagin 14. desember fylti Jógvan í Lon Jacobsen professari í málfrøði á Føroyamálsdeildini á Fróðskaparsetri Føroya 60 ár.
Greinasavnið Bók Jógvan
Hósdagin 14. desember fylti Jógvan í Lon Jacobsen, professari í málfrøði á Føroyamálsdeildini á Fróðskaparsetri Føroya, 60 ár. Í tí sambandi høvdu starvsfelagar hansara tikið stig til eitt rit honum...
Nordplus vitjan á Setrinum
Seinastu dagarnar hevur Altjóða Skrivstovan á Setrinum havt vitjan av Norðplusumboði úr Danmark
Tráin Petursson Nónklett umboð teirra lesandi í stýrinum
Tá valið av lesandi til stýrið fyri Setrið var av mánakvøldið 18. desember 2017, kl. 22.45, gjørdist greitt, at Tráin Petursson Nónklett var fyrst valdur við 36.2% av atkvøðunum og verður harvið umboð...
Grein um kropsliga venjing í úrvalsfótbólti í vísindaligum tíðarriti
Magni Mohr er við í nýggjari grein um kropsliga venjing í úrvalsfótbólti í vísindaligum tíðarriti


text:
Tilsamans 6780 næmingar ganga nú í fólkaskúlanum; haraftrat ganga 141 í frískúlum og 193 í forskúlum. Í fjør var samlaða talið 6889. Tað vísa tøl hjá Mentamálaráðnum.
Tilsamans 670 børn fara mánadagin í skúla á fyrsta sinni, tey eru 356 dreingir og 314 gentur.
Skúlin á Fløtum tekur ímóti teimum flestu næmingunum, sum fara í skúla fyrstu ferð, 64 næmingar, 31 gentur og 33 dreingir. Beint í hølunum kemur Skúlin við Løgmannabreyt, sum í fjør hevði flest fyrstafloks næmingar; í ár byrja 58 næmingar har, 18 gentur og 30 dreingir.
Í 14 skúlum er talið á teimum, sum fara í fyrsta flokk, minni enn 10, samanborið við 15 skúlar í fjør; í tveimum skúlum bara ein næmingur, skrivar heimasíðan hjá Lærarafelagnum.
Næmingatalið er lækkandi, men tó hevur talið á teimum, sum byrja í 1. flokki, verið nøkulunda støðugt síðstu árini. Í fjør byrjaðu 685 børn í 1. flokki, 15 fleiri enn í ár, í fyrra ári fóru 715 næmingar í fyrsta flokk, árið fyri fóru 697 næmingar í 1. flokk, og aftur árið fyri 750 næmingar.


text:
- Upprunaliga hevði eg ímyndað mær, at høvuðsvinningurin skuldi vera einar 80.000 til 100.000 krónur, soleiðis at tað veruliga gjørdi mun, og kanska kundi leggja lunnar undir eitt tónlistarligt frálæruskeið í útlandinum – eitt sonevnt scholarship.
Tað sigur Jóhan Mortensen, sum var tann, ið tók stig til kappingina, tá hann sat í musikkskúlanevnd Tórshavnar býráðs fyri átta árum síðani.
Høvuðsvinningurin er í løtuni 25.000 krónur.
- Tað er einki at finnast at í sambandi við sjálva kappingina og tann mátan hon er skipað. Alt riggar sera væl, og tað er hugaligt at síggja, hvussu høgt støðið er. Men tað er einki at ivast í, at okkara tónleikarar eftirhondini eru so góðir, at hendan kapping kundi verið enn størri og harafturat havt ein altjóða dám, sum hevði við sær, at vinnararnir sluppu út um landoddarnar í sambandi við teir vinningar, sum slík kapping kann lata, sigur Jóhan Mortensen.
Stella Polaris kappingin hevur verið hildin tríggjar ferðir, í 2014, 2015 og 2017. Sum skilst er ætlanin, at kappingin skal verða hildin annaðhvørt ár, men tað heldur Jóhan Mortensen einki um.
- Slík kapping eigur at vera á hvørjum ári, og tað var eisini tað, sum vit arbeiddu við upprunaliga, sigur hann.
Jóhan heldur, at grundarlag er fyri at halda slíka kapping hvørt ár, tí talið og talentið er ivaleysa stórt, og verður slík kapping hildin hvørt ár, so er eisini størri kjansur fyri at menna hana.
- Vit hava sæð fleiri mentanartiltøk detta niðurfyri, um tað ikki er eitt ávíst reglusemi – til dømis Prix Føroyar – so Stella Polaris kapping árliga økir um kjansin fyri, at hon yvirlivir, sigur Jóhan Mortensen.
Brot úr longri grein í Dimmalætting hesaferð


text:
Eingin persónsskaði hendi, tá ein løgreglubilur, ið stóð parkeraður, í svenska býnum Malmø, sprongdist í luftina í gjárkvøldi. Spreingingin skapti tó ein stóran hvøkk í økinum og gjørdi nakað av materiellum skaða.
Løgreglan í Malmø handtók tveir menn í samband við spreingingina, ein 22 ára gamlan og ein 26 ára gamlan. Tann 26 ára gamli er nú blivin leyslatin av løgregluni, men tann 22 er blivin skuldsettur fyri at hava staðið fyri spreingingini og fyri alvandasamt herverk.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
SEV hevur fingið nýggj loyvi at gagnnýta vatnorkuna til elframleiðslu. Møguligt verður eisini hjá øðrum umsøkjarum at gagnnýta vatnorkuna, tó við fyriliti fyri verandi virkseminum hjá SEV. Tað upplýsir Heilsu- og innlendismálaráðið.
SEV fekk við kunngerð í 1963 loyvi at gagnnýta vatnorkuna í Streymoynni, Eysturoynni, Vágum og Suðuroynni í 50 ár. Tað loyvið hevur verið longt, meðan arbeitt hevur verið við at lata nýggju loyvini.
Nýggju loyvini eru galdandi í 20 ár. Í mun til gamla loyvið, eru tey avmarkaði í økisvídd, so tey fevna um tey innsavningarøkini, haðani SEV higartil hevur fingið vatnorkuna til síni verandi verk og ikki um heilar oyggjar. Ein annar munur er, at tað nú millum annað er ásett, at landsstýrismaðurin eisini kann loyva øðrum at gagnnýta vatnorku í somu økjum, tó við fyriliti fyri verandi virkseminum hjá SEV.
Á hendan hátt eru loyvini ein javnvág millum tryggar karmar fyri verandi elframleiðslu úr vatni og møguleikan hjá myndugleikanum at ráða yvir vatntilfeingi, sum ikki verður brúkt.
Ein fyritreyt fyri nýggju loyvunum er, at SEV hevur framleiðsluloyvi eftir elveitingarlógini til tey verk, ið skulu gagnnýta vatnorkuna, sum loyvi nú verða latin til. Verandi framleiðsluloyvi ganga út í 2019. Í viðmerking sigur Sirið Stenberg, landsstýriskvinna:
- Við nýggju loyvunum kann SEV halda fram við sínum verandi virksemi. Tað er umráðandi, at ein so týðandi grundarsteinur undir samfelagsvirkseminum, sum elframleiðsla, hevur so tryggar karmar, sum til ber. Hinvegin skal myndugleikin eisini hava møguleika at lata nýggj loyvi at gagnnýta vatnorku, um umsøkjarar hava fingið elframleiðsluloyvi.


text:
Higartil hevur leikluturin sum veitari av NemID til statin og bankarnar kostað felagnum Nets 377 milliónir krónur.
Tað skrivar Jyllandsposten í dag. Nets rekur millum annað Dankortið og aðrar bankatænastur so sum NemID, ið føroysku bankarnir eisini vilja hava sínar kundar at brúka.
Tað hevur eydnast Nets at økja inntjeningina munandi, og eftir ætlan verður farið á børsen áðrenn langt um líður, men higartil hevur uppgávan at geva statinum og bankunum eina talgilda undirskrift, ein digitalan signatur, altso givið felagnum stórt undirskot.
Fleiri keldur vilja sambært Jyllandsposten vera við, at Nets longu í hesi vikuni fer undir at skráseta felagið á partabrævamarknaðinum. Fyri tveimum árum síðan keyptu amerikanskir grunnar – Advent International og Bain Capital – Nets frá donskum bankum fyri 17 milliardir krónur.


text:
Rigmor Dam, landsstýriskvinna í mentamálum, verður til staðar, tá paralympisku leikirnir verða settir í Rio í næstu viku. Hon verður eisini við, tá føroyska umboðið, Krista Mørkøre úr Klaksvík, fer í hylin til fyrstu svimjikappingina, sum verður fríggjamorgunin tann 9. september. Tað sigur Mentamálaráðið í tíðindaskrivi sent miðlunum.
- Hetta er ein einastandandi møguleiki at sleppa at uppliva og at stuðla einum av okkara fremstu ítróttarfólkum. Krista Mørkøre er ein sonn fyrimynd, eitt ævintýr, tí hóast hon er skerd, so miðar hon eftir stjørnunum. Tað kunnu vit øll læra av, sigur Rigmor Dam, sum verður burturstødd 5.-12. september.
Føroyar hava verið við í paralympisku leikunum frá tí, at teir byrjaðu í 1984, og Føroyar hava fullan limaskap í altjóða paralympisku nevndini. Landsstýriskvinnan í mentamálum, Rigmor Dam, er verja hjá Ítróttasambandinum fyri brekað (ÍSB) og er boðin við sum alment umboð.
Leikirnir verða settir 7. september. Til setanina verður Merkið borið inn undir liðini á øðrum fløggum, og vinnur Krista onkra kapping, so verður føroyski tjóðsangurin spældur.


text:
2008 Dr. philos. frá universitetinum í Bergen við ritgerðini “Álvaratos, who cares? Ein samfelagsmálvísindalig kanning av hugburði og nýtslu av tøkuorðum og nýggjum orðum í føroyskum”. Fekk stuðul frá Granskingarráð Føroya í sambandi við doktararitgerðina
1991 Norrøn filologi við Københavns Universitet í 1991 við serritgerð um Jens Chr. Svabo (1746-1824) og upplýsingartíðina við heitinum “Um orð og kvæði og móru og mógv. Um Jens Chr. Svabo (1746-1824) – eitt barn av síni tíð”. Óprentað magistaraserritgerð
1981 Exam.art.-prógv á Føroyamálsdeildini
1977 Nýmálsligt studentsprógv frá Føroya studentaskúla
Størv
2009 Lektari í føroyskum á Fróðskaparsetri Føroya
1998 Adjunktur á Føroyamálsdeildini á Fróðskaparsetri Føroya
1997/1998 Lærari á Føroya studentaskúla og hf-skeiði í Hoydølum
1990-1997 Ritstjóri á Móðurmálsorðabókini
1988/1989 Undirvísing í mállæru, ljóðfrøði og málføri fyri exam.art.-studentum á Føroyamálsdeildini
1986/1987 Undirvísing á Studieskolen í Keypmannahavn
1985/1986 Undirvísing á Studieskolen í Keypmannahavn
1978/1979 Vikarur á Felagsskúlanum á Oyrarbakka
1977/1978 Vikarur í Haldórsvíkar skúla
Ábyrgdarøki og nevndararbeiði
2013 Útbúgvingarleiðari á Føroyamálsdeildini
okt. 2010 - des. 2012 Formaður fyri Føroysku málnevndina
2010 - 2011. Limur í arbeiðsbólkinum, ið fyrireikaði lógaruppskot um eitt komandi Málráð. Uppskot til lóg handað landsstýriskvinnuni í mentamálum í 2011
jan. 2010 - Limur í Staðanavnanevndini
2007 - 2008. Limur í nevnd, sum Vinnumálaráðið setti at endurskoða bygdanøvnini á vegaskeltum kring landið
2002 - Ábyrgd av Nordkurs-summarskeiðunum í Føroyum
2002. Limur í stýrisbólkinum fyri oljuorðalistan saman við Sigurði í Jákupsstovu, Herálvi Joensen og Jóhan Hendrik W. Poulsen, ritstjóra
Ráðstevnur og fundir
2008. 04.-06. sep. Tøkuorðaverkætlanin. Nordmålforum í Helsingør
2007. 27. okt. Á fundi saman við kringvarpsráðum um málpolitikk í kringvarpinum
2000. Saman við Kurt Braunmüller skipað fyri ráðstevnu í Havn undir heitinum Moderne lingvistiske teorier og færøsk
2004. 19. mar. Fyri Málnevndina skipað fyri ráðstevnu í Norðurlandahúsinum um málpolitikk við fyrilestri um nøkur úrslit í meingakanningini
2004. 26.-28. aug. Fyri Málnevndina skipað fyri norðurlendska málfundinum í Havn
Fyrilestrar
2012. 18. okt. "Sproglig variation i moderne færøsk". Fyrilestur á Hannaas-degnum á universitetinum í Bergen
2013. 30.nov. "Skateboard ella rullifjøl ella..." Um málvariatión í føroyskum gerandismáli. Fyrilestur í fyrilestrarøðini Speki í sjónvarpinum, Kringvarp Føroya
2010. 4. mars. "Attitudes to Linguistic Purism in the Faroes". University of Edinburgh
2010. 3. mars. "Linguistic Market Economy in Faroese". University of Edinburgh
2010. 22.-24 apríl. "Attitudes to Linguistic Purism in the Faroes". Ráðstevna í Seattle í USA
2010. 19. mai. "Føroyskt yrkismál - Ein ástøðilig vinkling". Framløga í Miðlahúsinum í sambandi við at Føroya skúlabókagrunnur ætlar at geva Atlasið út av nýggjum.
2010. "Norðurlendskt ella enskt í millumnorðurlendskum samskifti". Fyrilestur í Norðurlandahúsinum á fundi, sum Norrøna felagið í Føroyum skipaði fyri
2009. 16. jan. "Stendur purisman fyri falli í Føroyum?" Fyri næmingum á Studentaskúlanum í Eysturoy
2008. 28. nov. dr.philos-verja
2008. 27. nov. Royndarfyrilestrar í sambandi við dr.philos.verjuna
Sproglig markedsøkonomi på Færøerne (sjálvvalt evni)
Livsstile som analytisk omgrep i sosiolingvistikken (uppgivið evni)


text:
FRUM við nýggjum staklagi
2017-12-09 14:09
Innsent
'Beat' er eitt staklag hjá Frum. í 2017 hevur Frum útgivið trý støkløg. 'Beat' verður seinasta staklag Frum gevur út á hesum sinni, tí komandi tíðina verður arbeitt ímóti eini fløgu útgávu.
Sangurin er skrivaður av Jenný Kragesteen og Sakaris Emil Joensen hevur framleitt. Sjónbandalagi er eftir Barbaru Lervig.
Síggj sjónbandalagið her
.
Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg
Dimma Pluss og prent
kr. 129 / mðr
Dimma Pluss
kr. 99 / mðr
Dimma Pluss og Prent 365 dagar
kr. 1548 / 365 dagar
Dimma Pluss 365 dagar
kr. 1188 / 365 dagar


text:
Vit tryggja kósina…
Tjóðveldi hevur hetta seinasta býráðsskeiðið verið í samgongu, avrikslistin er langur og hugaligur, og samgongusamstarvið hevur gingið væl.
Sjálv havi eg staðið fyri, at eldraøkið fekk góða byrjan í kommunuhøpi og varð forsvarliga latið samtakinum Norðoya Búð- og Heimatænastu, og drúgv tilgongd hevur tryggjað eina smidliga gongd á eldraøkinum. Síðan samtakið er farið at virka, hevur dentur verið lagdur á demensøkið, ein alsamt meira krevjandi partur av gerandisdegnum.
Vit hava gjørt okkara egnu lokalu demensætlan við støði í landsætlanini. Skipað verður fyri stórum demenstiltaki í Klaksvík 24. september, og vit gera faldarar í hvørt hús við upplýsing um demens. Serliga minnisveikum monnum hevur tørvað tilboð, og eitt vælumtókt tiltak hevur verið at leigað Dragan, so menn og kvinnur, sum hava hug, kunnu fara í bát í tryggum umstøðum. Hetta hevur dámt serliga monnum væl, og í heyst vera fleiri túrar bjóðaðir -eisini við dorg.
Á havna- og vinnuøkinum hava vit arbeitt eftir tí leisti, at yvirskotið av økinum skal fella aftur til økið, og harvið gerst hugaligari at hjá teimum, ið starvast á havna- og vinnuøkinum at fá burturúr. Alt virksemi kommununnar hesa setuna hevur verið fíggjað uttan lántøku, og seinastu tvey árini hava vit framflutt á vinnuøkinum, so vit nú eru til reiðar at fara undir stóru verkætlanina á vágni. Í vetur verða fyrstu stigini tikin til maritima depilin vid nýggjum og tídarhóskandi bátabrúgvum, sølutorgi til teirra, ið dríva smávinnu vid fugli, fiski og aðrari durasølu. Eitt fjálgt maritimt umráði til bátar og fólk, til at leggja Dragan, til sjósvimjing o.a. aktivitetir.
Vit hava longt bryggjuna við Sleipistøðina og fingið hana lidna. Í løtuni verur akfarsskrái gjørdur í havnini í Svínoy, so svínoyingar kunnu fáa oljubil, bukkubil o.a. størri bilar í oynna eftir tørvi. Tá liðugt er, verur ikki longur tørvur á at fáa oljuna út í tunnum, og svínoyingar sleppa undan sjálvir at stoyta í tangan. Saman við Hvannasunds kommunu hava vit eisini framt batar við bryggjuna í Hvannasundi til ferðandi til Fugloyar og Svínoyar.
Bústaðir hevur eisini verið mítt beinleiðis virkisøki í kommununi, og stóra verkætlanin á vágni er eitt megnartak, kommunan hevur fingið í lag saman við Bústaðir. Avbjóðingin er nú at fáa virksemi í niðastu hædd, so miðbýurin av álvara kann taka skap, og smávinna kann leita sær góðar karmar í miðbýnum. Og somuleiðis skal doyðin leggjast á at fá alla verkætlanina framda, so tún, vøkstur og timbur fram við sjógv -alt er liðugt, tá íbúgvarnir komandi summar flyta inn.
Men vit steðga ikki her. Alt eigur at gerast, til tess at fleiri ibúðir verða bygdar í kommununi, bæði til ung, lesandi, barnafamiljur og eldri.
Og enn er als ikki komið á mál á vinnuøkinum. Vinnupolitikkur við støði í drúgvari kanning av vinnulívinum í Klaksvík er á gáttini. Væl orðaður og skipaður vinnupolitikkur skal tryggja, at samskifti í millum vinnu og kommunu verður dygdarbetri, at vinna og kommuna ganga upp aftur betri saman í samstarvi. Onki er at ivast í, at Klaksvíkar Kommuna eigur framyvir at bjóða vinnusamskipara, so vinnulívið fær styrkt seg upp aftur meir og økið gerst áhgaverdari at menna.
Norðhavnin eigur at gerast bæði størri og sjónligari havn, og hetta økið eigur alt at nútímansgerast við vinnuni sum slóðara, tí vinnan kennir egnan vinnuveg. Alt økið er nú arbeiðstøkt, men nógvir batar kunnu fremjast. Í samlag (partnership) við vinnuna skulu karmarnir framtíðartryggjast, og tá størsta kommunala fíggingin í løtuni, skúlin, er framd, so eigur Norðhavnin at vera næst.
Mangt, mangt annað er eftir at gera í Klaksvíkar kommunu. Vilt tú hava góðu gongdina at halda fram, so vil eg fegin gera mítt til at halda kósina -at skapa framhaldandi vøkstur og menning.
Óluva Klettskarð


text:
Nú verður Ovastevna (4. -.6 august), og hóast vit her í húsinum fara at arbeiða stórsta partin av tíðini, ja, so hava vit lúrt í skránna og gjørt okkum ein ynskilista yvir alt tað, sum vit høvdu gjørt á Ovastevnu… um vit, sum tú, høvdu frí.
//FERÐING – Soleiðis kemur tú til Nólsoyar á Ovastevnu
Tað kulasta er sjálvsat at svimja til Nólsoyar, men kanska, bara kanska, er í so seint at byrja at venja nú.
Tú kanst eisini koma í báti. Bátapláss eru ókeypis og tað er ikki neyðugt at bíleggja pláss frammanundan. Vilt tú hava streym til bátin, so kostar hetta 200 kr.
Eigur tú ikki bát, ella tímir tú ikki at svimja tvørtur um fjørðin í ár, júmen so fært tú tær bara ein 100 kronuseðil í lumman (einans kontantsøla av ferðaseðlum), og spákar oman á Bursatanga – Ternan siglur nógvar eykatúrar hendan leygardagin, so leyp bara avstað.
//TILTØK – Hetta ynskja vit at hugna okkum við á Ovastevnu
Hægst á ynskilistanum til Ovastevnu í ár, er at svimja á Malarenda, saman við teimum treystu havfrúnnum í Nólsoy. Havsvimjingin á morni, leggur so góðar lunnar undir restina av degnum.
Havsvimjing ávirkar fólk ymiskt. Summi gerast full av orku og fáa hug at spela niðan á ein fjallatind. Onnur kenna ró í kroppinum, og hava hug at lesa, drekka te og stara út á fjørðin – legg eina lítla bók í reyvalumman, afturat 100 kr seðlanum til Ternuna, og kom til morgunmat á Kunningarstovuni. Leygarmorgun servera vit nýbakað breyð við osti og rabarbusúltutoy, og súrgamjólk við muesli og rabarbusiroppi.
Um tú enn ert svong/svangur eftir morgunmatin á Kunningarstovuni, ja so kanst tú fara á plantutúr við ‘ommu’ Disu – Disa vísir á summar av teimum lekkru, broysknu, treisku og mildu, grønu átuligu plantunum sum vaksa í Nólsoy.
Sjálvt vit, ið vanliga ikki hyggja at fótbólti, argast yvir, ikki at fáa høvið at fara til dystin millum yngru og eldru tónleikararnar – tað er altíð spennandi at síggja um nakar tónleikari hevur skift lið.
Beint eftir dystin mást tú spela yvir á kajina, tí tá verða vinnararnir av ársins trillubørukapping kosnir. Her eru nakrar av trillubørunum frá í fjør.
Vit elska at synga, sum so nógvir aðrir føroyingar. Kl 18.00 verður kór undir Botnagarði, og tú sleppur at vera við! Lurta ella syngja við, tað er upp til tín.
Ert tú ikki liðug at synga enn?…. Nei?… So er at fara oman á kaiina til nátturðasang…. bara ein lítlan… sang …. áðrenn nátturðan.
Eingin Ólavsøkukabarett var í fjør… men tað ger einki, tí í Nólsoy hava vit Ovastevnukabarettina. Hevur tú hug at flenna, tí øll hini flenna? Ja, so skalt tú koma á Ovastevnukabarett.
Eingin veruligur veistludagur uttan Føroyskan dans…. Kvøði nú hart. So hart at vit hoyra tykkum heilt yvir á Kunningarstovuna.
Góða Ovastevnu.


text:
Campingtúr í Vestmanna 21-23 sept 2012
So eru vit á fer vestur til Vestmannar, til endabrestin ella síðsta
campingtræffi, eisini er ársaðalfundur leygardagin
Onkur er longu byrjaður at grilla
Mamma vil so gjarna hava telti upp so tað mugu vit heldur :o)
Eftir ársaðalfundin var filmur um Íslandstúrin vístur
Campingvognar hjá Fisk og Frítíð
Fitt høsnarhús
Sera vakurt hús við nógvum grótgarðum
Røktarheimi í Vestmanna,
sær gott út har tað liggur
Inni á Fjørð
Fiskivinnuskúlin og campingplássi
So er maturin til felagsmáltíðina klárur :o)
Maibritt og Jón á vitjan
Felagsmáltíðin byrjaði kl 20 í Fiskivinnuskúlanum, borðpláss vóru til 190 fólk
og tað var proppfult. Nógv og góður matur :o)
Sera góður tónleikur afturvið, teir eru mega óførir
Roykipausa :o)
Børnini kundu fara at hyggja eftir filmi
Vit ruddaðu av beinanvegin leygarkvøldi. Eitt sera sera gott kvøld, øll í sera
góðum lag. Tónleikarnir spældu til "sera seint"
Sunnumorgun, kanska ikki so ræðuliga tíðlig
Fittur granni hjá okkum :o)
Ja camping í Vestmanna er gott og nú er grindaboð eisini :o)
Gudmundur er ikki vanur við grindadráp, hann tók synd í hvalunum :o)
26 hvalir og tað tók nakrar fáar minuttir ( minni enn 5 min haldi eg )
Marner Andreassen stríðist
Sådan so er hasin ikki eftir :o)
Ein slapp :o) ella :o(
Ein sera góður campingtúrur, nú stendur vognurin í Vestmanna Camping fyri veturin og telti stendur eisini uppi, hvussu leingi tað klárar at standa uppi ja tað er spennandi at royna :o)


text:
Landi eitur eftir miðkringi, sum verður nevndur Ekvador á fremmandum málum. Ekvador er lítið land í Suðuramerika, og landslagið er ógvulig fjølbroytt. Á eini ferð bara 200 km inni í landinum fert tú úr láglendinum við strondina, har nógv avfall er, upp í kalda hálendið í Andesfjøllum og oman aftur í tropiskar regnskógir eystan fyri fjøllini. Til Ekvador hoyra eisini Galapagosoyggjar, tær eru 1.000 km úti í Kyrrahavi. Nógv olja og gass eru í Ekvador, og næstan helvtin av útflutningsvirðinum er av hesari vinnu.
Í Ekvador eru fýra kendar gosfjallarøðir, sum allar eru partur í Andesfjøllum. Minst tíggju fjøll í hesum røðum goysa enn. Eitt hitt kendasta er Cotopaksifjall, tað er 5.897 metrar høgt og er ímillum hægstu gosfjøll í heiminum. Seinast, tað goysti, var fyrst í 1990-árunum.
Fram við strondini eru mýrar, har vaksa mangrovutrø, sum tola sjógv. Hetta gróðrarlendið gagnar fólkinum væl; úr mangrovutrøunum fæst viður til brenni og byggitilfar, og fiskur, krabbadýr og skeljafiskur, ið liva her, eru týdningarmikil føði hjá fólkinum. Rækjur eru vorðnar týðandi útflutningsvøra, og stórar rækjualistøðir hava veitt túsundtals fólki arbeiði. Men vansin við alingini er, at hon fer illa við viðbrekna mangrovulendinum.
Fyrst í 1980-árunum bygdi búskapurin í Ekvador á tríggjar búnaðarvørur - bananir, kaffi og kakao. Nú er vinnuvegurin ikki so eintáttaður longur, men enn arbeiðir ein triðingur av fólkinum í landbúnaðinum. Fiskivinna er eisini týðandi vinnuvegur; mest verður veitt av rækjum, sardinum og tunfiski. Rættiliga nýggj útflutningsvøra eru nývaksnar blómur, t.d. rósur, nelikar og statisur, ið verða fluttar út til Norðuramerika og Evropa.
Kendi Panamahatturin hevur ongantíð verið gjørdur í Panama. Hann er úr Ekvador, men var í fyrstuni gjørdur sum søluvøra til Panama — av tí er navnið komið. Tríggjar mánaðir varir tað at gera ein fyrsta floks hatt.
Í býnum Otavalo, høgt uppi í Andesfjøllum, býr tað indiánska fólkið, ið er eina best fyri í Suðuramerika. Otavaloar veva teppi, regnkápur, nevndar ponchoir, máttur og mangt annað, sum teir selja ferðafólki og flyta út til alt Suðuramerika, USA og Evropa. Eftirspuringurin eftir hesum vovnu vørum er so mikil, at nú verður nógv hópvirkað, og teir nýta tilgjørdan tráð, tilgjørt litevni og maskinvevar. Inntøkurnar hava við sær, at otavaloindiánarnir kunnu verja mentan sína og liva, sum teir hava gjørt leingi. Ferðafólki dámar so væl marknaðin í Otavalo, at hann nú er á øllum fimm torgunum í miðbýnum.
Londini í hesum parti í Suðuramerika hava mark ímóti norðara og vestara parti í Brasil. Vestur ímóti Kyrrahavi eru Andesfjøll, sum ein bugur norðan úr Venesuela til Ekvador og Peru og haðan beint suður ígjøgnum Bolivia, Kili og Argentina. Inkaríkið var í Andesfjøllum, men í 1532 tóku spaniamenn ríkið og løgdu londini í Andesfjøllum undir seg. Í landnyrðingspartinum tóku Bretland, Frakland og Niðurlond sær hjálond. Øll londini í Suðuramerika uttan Franska Gujana eru nú fræls ríki, men tey hava mangar trupulleikar at dragast við. Tað, ið eyðkennir tey flestu, er, at har er ovurstórur munur á ríkum og fátækum, ovfólkaðir býir eru og ólógligur drøgghandil.
Í øldir hava ymisk súgdýrasløg verið lívsneyðug hjá fólki í Andesfjøllum. Ótamd dýr, sum t.d. guananeytini og vikunjan, og húsdýr, sum lama og alpakka, eru øll týdningarmikil, tí ullin og kjøtið av teimum eru góð. Vikunjuullin er mjúk og fín sum silki, og grova lamaullin hevur verið nýtt til teppi, klæði o.m.a.
Andesfjøll eru heimsins longsta fjallarøð. Summi fjøll eru 3.000 metrar og hægri. Quechuaindiánar hava í øldir hildið til høgt upp í Andesfjøllunum í Bolivia, Peru og Ekvador. Teir vóru búnaðarfólk, og bæði lendið og arbeiðið vórðu javnt býtt ímillum menn og konur. Nú eru mangir quechuaindiánar fluttir til býirnar at leita sær eftir arbeiði, men mangir ganga arbeiðsleysir. Nakrir eru enn eftir í fjøllunum og liva sum búnaðarfólk.
Tað er so lítið dyrkilendi í Andesfjøllum, at hvør jarðarskeki verður veltur. Nógvastaðni í líðunum laða bøndurnir bríkar, at teir kunnu nýta alt lendið, teir eiga. Sáað verður, sum veðurlagið er. Niðri á sløttum er lýtt og slavið, men hægri upp tú kemur, kaldari verður. Á háslættunum í Andesfjøllum er einasta frukt, ið veksur væl, epli. Á Boliviaháslættanum, Altiplano, verða epli velt, og dýr ganga á biti. Epli, hveiti og bygg verða dyrkað í kalda hálendinum. Sukurrør, kaffi, tubbak og mais vaksa væl, har temprað veðurlag er. Sukurrør, Bananir, kakao, bummull og rís vaksa væl ílýggja veðurlagnum niðri á láglendinum.
Angelfossur er hægsti fossur í heiminum. Jimmy Angel, flogskipari úr USA, fleyg ígjøgnum Venesuela at sóknast eftir einari á, hann einaferð hevði leitað eftir gulli í. Meðan hann fleyg, sá hann ein ógvuliga høgan foss, sum rennur niður í Churúná. Fossurin er 980 m høgur.
Í øldir hevur fólkið í hesum parti í heiminum tugt kokabløð, sum stimbrað, og sum stilla svongd. Nú á døgum verður kokain vunnið úr bløðnum, eitt ólógligt drøggevni, sum gravgangur er eftir, helst í Norðuramerika og Evropa. Kokarunnurin veksur í rakjørð og krevur lítla og onga røkt, sum matplantur. Eisini loysir seg nógv betur fíggjarliga at dyrka koka enn vanliga grøði. Tí verður nógv koka dyrkað, serliga í oydnum pørtum í Andesfjøllum. Tá ið kokain er vunnið burtur úr kokabløðnum, verður tað smuglað.
Í næstan øllum Suðuramerika er fólkið blandingur av niðursetufólki úr Evropa og indiánum. Men við Karibiahavsstrondina og í Karibia eru mangir nekarar. Teir eru ættaðir frá trælum, sum vórðu førdir hagar úr Afrika at arbeiða í sukurlundunum. Mangir teirra eru enn ímillum tey fátækastu í samfelagnum.
Víða hvar í regnskógunum í Venesuela daga fleiri enn 100 høg sandsteinsfjøll, nevnd tepuis, upp ímóti luftini, summi eru 1.000 m. Hesi fjøll vóru áður í fyrndini víður háslætti, sum regn og vindur í ótaldar øldir hava matað niður. Mong rár plantusløg og dýrasløg hava ment seg í hesum "horvnu heimum".
Øll lond í Suðuramerika hava kríggjast við grannalond síni um, hvussu landamørkini skuldu vera, og enn eru ikki allar marknatrætur loystar. Í kríggjunum ímillum Bolivia og Paraguai í 1930-árunum og ímillum Ekvador og Peru í 1940-árunum doyðu fleiri túsund fólk. Markið ímillum Bolivia og Peru gongur mitt tvørtur um Titicacavatn.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Quito
Vídd: 1.138.910km2
Fólkatal: 15.007.343
Alment mál:
spanskt
Átrúnaður:
kristindómur 95% aðrir 5%
Stýrsilag:
fólkaræðið, fleirflokkaskipan
Gjaldoyra: amerikanskur dollari (USD)


text:
Triðja “opna” uppboðssølan av fiskirættindum verður týsdagin 12. september 2017.
vinna07-08-2017 - 13:04 - Jóanis Nielsen
Tíðindaskriv frá Fiskamarknaði
Føroya Uppboðssøla av fiskirættindum
Triðja “opna” uppboðssølan av fiskirættindum verður týsdagin 12. september 2017.
• Norðhavssild: 9.000 tons
• Svartkjaftur: 9.000 tons
Ávís feløg og persónar, ið ætla at bjóða upp á rættindi á uppboðssølu, skulu lata Vørn hóskandi skjalprógv í seinasta lagi 3 vikur, áðrenn uppboðssølan verður hildin, ella boð skulu latast inn. Talan er um eigara av fiskifari undir føroyskum flaggi, uttan veiðiloyvi, at fiska við ávísa fiskifarinum ella føroyskt partafelag ella smápartafelag, ið skjalprógvar avtalu um, at ávíst fiskifar undir føroyskum flaggi fiskar keyptu kvotuna.
Formligu ásetingarnar um uppboðssøluna eru ásettar í kunngerð nr. 101 frá 12. juli 2017.
Nærri upplýsingar og reglugerð fyri uppboðssøluna fáast frá Fiskamarknaði Føroya: www.fmf.fo
Dagfest: 7. august 2017
Fiskamarknaður Føroya


text:
Hon er fødd í Klaksvík 24/9-1912. Ellivu ára gomul fór hon til Havnar at ganga í skúla og tók millumskúlaprógv har. Hon fór so niður til Danmarkar, var í húsplássi í seks ár, tók handilsskúlaprógv og gekk eisini á skeið í málningalist.
Í sjey mánaðir var hon í Newcastle og lærdi seg enskt mál, var so í eitt ár í húsplássi í London, kom heim aftur stutt undan krígnum og fór so at arbeiða á skrivstovu í Klaksvík. Hon hevur gjørt vart við seg sum listakvinna bæði innan myndandi list og bókmentir.
Í 1978 læt hon úr hondum barnbókina »Tá ið Jón vaks upp 20-30 árin«, í samband við altjóða barnaárið 1979 gav hon út »Barnaár 1979«, sama ár kom »Brún og brá«, og í sambandi við Norðurlendska málárið 1980-81 gav hon undir heitinum »Strev í málrøkt« út greinasavn við viðmerkingum til føroyskt mál, mállæru og málrøkt.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Malla Samuelsen
Malene (Malla) Sofie Samuelsen, vanliga nevnd Malla Samuelsen (fødd 11. juli 1909 á Kirkju, deyð 29. november 1997 í Tórshavn) var ein føroyskur politikari. Hon var fyrsta føroyska kvinnan, ið tók sæti á Føroya Løgtingi, tað var sum varafólk í 1964.[1]
Lívsleið[rætta | rætta wikitekst]
Malla vaks upp á Kirkju. Hon var dóttir Susanne Elisabeth Zachariasen (1885-1919) og Petur Pauli Poulsen (1881-1957). Tá Malla var 8 ára gomul, doyði mamma hennara, og tey sjey systkini vuksu upp ymsastaðni hjá familjuni. Malla vaks upp hjá ommuni og abbanum í móðurætt, abbi hennara var S.M. Zachariasen, sum var skúlalærari, politikari og skald. Tá hon var 16 ára gomul, flutti hon til Havnar, har hon helt hús fyri ein morbróður og ein beiggja hennara. Hon búði har í eini tvey ár, og gekk eisini eitt skifti tá á háskúlanum í Havn. Síðan fór hon til Danmarkar at vera ung genta í húsinum. Har fór hon í læru sum garvari. Afturkomin til Føroya royndi hon at etablera seg sum garvara, men tað noyddist hon at gevast við og fór aftur til Keypmannahavnar at arbeiða sum tænastugenta. Í 1935 giftist hon við Carl Niklas Samuelsen, og hon og maðurin búsettust í Havn. Hann sigldi í donsku sjóverjuni, so hon var ofta heima einsamøll við børnunum, eins og nógvar aðrar føroyskar kvinnur. Tey fingu trý børn: Beinta (1936), Elinborg (1942), Sjúrður (1947).
Í 1952 var Malla ein av stigtakarunum til Kvinnufelagið í Havn. Hon sat í nevndini í fleiri ár og eisini sum formaður nøkur ár. Tær í kvinnufelagnum meintu, at kvinnur eisini áttu at luttaka aktivt í politikki, og tá listarnir ið vóru frammanundan ikki so fegnir vildu hava kvinnur á listan, so gjørdu tær sín egna lista við Mallu sum høvuðsvalevni til býráðsvalið í 1956, hon hevði annars tilknýti til Sjálvstýrisflokkin. Malla varð vald inn í Tórshavnar býráð og gjørdist limur í fleiri av teimum føstu nevndunum. Alt valskeiðið til 1960 var hon forkvinna fyri Sosialu nevnd hjá Tórshavnar býráð. Kvinnulistin stillaði aftur upp til næsta býráðsval, men tá høvdu hinir listarnir eisini fingið nakrar kvinnur á teirra listar. Tað eydnaðist tó ikki nakrari av teimum at verða valdar tá. Í 1964 tók hon sæti sum varafólk á Løgtinginum, og gjørdist harvið fyrsta føroyska kvinna ið tók sæti har. Tað gingu tó 14 ár, áðrenn tær fyrstu kvinnurnar vóru valdar beinleiðis inn á Føroya Løgting, tað var í 1978, tá Jona Henriksen og Karin Kjølbro vóru valdar á ting.
Í 1965 bleiv hon eggja til at gerast leiðari av tí kommunala ellis- og røktarheiminum í Havn, og hon segði ja, og skuldi fyrst bara vera leiðari í 3 mánaðir, men tað endaði við at hon sat sum leiðari av heiminum í 13 ár. Malla var eisini limur í barnaverndini í Havn í nógv ár.


text:
Seinasta freist at melda til Vinnudagin er í morgin
Áhugin fyri Vinnudegnum er aftur í ár stórur
Ósemja millum DBU og danska kvinnulandsliðið
Danska kvinnulandsliðið hevur avgjørt ikki møta upp til dyst móti Hollandi, vegna ósemjur við danska fótbóltssambandið, DBU
Leivur Persson nýggjur stjóri í Arbeiðs- og brunaeftirlitinum
Samferðslumálaráðið hevur í dag sett Leiv Persson í starv sum stjóra fyri Arbeiðs- og brunaeftirlitið.
3D-prentað hús verður bygt í Keypmannahavn
Í løtuni verður ein kontórbygningur bygdur við 3D-prentara á Norðhavnini í Keypmannahavn.


text:
Tað var í morgun okkara tíð, at ógvusligasti jarðskjálvtin í eitt mannaminni rakti Meksiko. Tað skrivar BBC.
Jarðskjálvtin mátast 8,2 á Richterstiganum Tað var serliga tætt við meksikansku statirnir Chiapas og Oaxaca, at skjálvtin ávirkaði og nógvur skaði er hendur og higartil hava 16 fólk latið lív.
Eisini inni í Mexico City, umleið 1000 km frá har jarðskjálvtin rakti harðast, merkti man ógvsuliga skjálvtan.
Skjálvtin vekir óhugnalig minni um ein annan jarðskjálvta ið rakti Meksiko í 1985, har umleið tíggju túsund fólk lótu lív.
Eftir fyrsta skjálvtan hava fleiri eftirskjálvtan eisini verið.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Undan 1/4 finaluni í Løgmanssteypinum: HB - EB/Streymur
Í fjør hittust liðini í 1/2 finalunum, og øll minnast, hvussu teir dystirnir endaðu. Var finalan ein góð reklama fyri føroyskan fótbólt, vóru hálvfinalurnar okkara millum tað ikki minni.
Ein sonn uppliving av reinum álopsfótbólti ið skolaði oman og niðan. Tíverri spældu vit við høvdinum undir arminum í fyrru hálvfinaluni og minstu alt á gólvið til endans. Hinvegin vunnu vit ein næstan líka trivaligan sigur í Gundadali.
Í ár er støðan tó eitt sindur øðrvísið. Í fyrsta landskappingardysti okkara millum í ár vístu vit gott og sannførandi spæl, samstundis sum lið okkara er ein sera sterk eind.
Gestirnir, ið bara hava víst ein brøkpart av frálíka FM-spælinum frá í fjør, fingu í seinasta umfari góðan sigur á uppflytarunum av Argjum. Men merkisverkt er tað, at sigrarnir higartil eru tveir og báðir móti uppflytarunum.
Dysturin sunnudagin er tó ein nýggj uppgáva, og talan er um steypadyst, so alt kann henda. Tað mugu vit eisini hava í huga, tá vit fara á vøllin. Tí um nakað lið seinastu árini hevur megnað at fáa tað rætta fram í avgerandi løtunum, hevur tað júst verið EB/Streymur.
Ansa vit eftir og halda góðu gongdini koyrandi, eigur tað at røkka langt, eisini sunnudagin. Vit gleða okkum og ynskja øllum vælkomnum í Gundadal, okkara leikvøll.
Koyr á, HB!!!
Allar 1/4 finalurnar eru hesar:
0505 Víkingur - FC Suðuroy
0505 HB - EB/Streymur
0505 Skála - NSÍ
0505 KÍ - ÍF


text:
- Tíðindi, mentan og ítróttur
Fiskivinnunýskipanin strandað í Vinnunevndini
Minst 15 álit eru enn ikki komin úr nevnd, harímillum eykajáttanaruppskot og uppskot um fiskivinnunýskipan.
Páll á Reynatúgvu, tingformaður, niðurlegði tingfundin í gjár, fyri at nevndirnar skuldu fáa høvið at gera álitini liðug og tingfundurin varð tikin uppaftur klokkan 10 fyrrapartin.
Ætlaður fundur avlýstur
Men har komu eingin álit. Í seinasta sekundi kom álit um rannsóknarskip, men einki annað kom úr Fíggjarnevndini, og Vinnunevndin er heldur ikki klár við sínum álitið um fiskivinnunýskipanina.
Fundurin, sum nevndin hevði ætlan um í morgun, varð avlýstur í gjárkvøldi, og í morgin tóktist ruðuleiki at valda í samgonguni, sum kjakaðist so leingi inni í fjølmiðlarúminum at tingfundurin var 15 minuttir seinkaður
Sambært andstøðuni hevur tað verið ógjørligt at viðgerða fiskivinnunýskipanina, tí landsstýrisfólkini, sum varða av, hava ikki verið til at fáa fatur á.


text:
Ari av Rana
11.01.2018 - 20:59
Tíðindi > Uttanlands > Brotsverk
Í gjár rændu 5 menn við øksum gimsteinar fyri 4 mió. evrur
frá heimskenda Ritz Hotel í París. Tað var áleið kl. 7:30, at menninir, sum vóru
ílatnir hettutroyggjum, gingu inn í móttøkuhøli í hotellinum. Menninir brúktu
bakdyrnar at koma inn.
Stutta tíð eftir vórðu tríggir av monnunum handtiknir, men
tveir sluppu til rýmingar. Men eini av teimum, sum slapp til rýmingar, gjørdi ikki mætari enn at missa eina rúgvu av gimsteinum.
Eitt av eygnavitnunum fortelur, at so skjótt menninir runnu
inn í hotelli, var barrvørurin skjótur at biðja øll, sum vóru stødd í barrini,
um at skunda sær inn í køkin, har hurðarnar vórðu vórðu stongdar.
Eygnavitni fortelur, at tey hoyrdu 10 skotrundir, áðrenn tey
megnaðu at goyma seg. Ein av barrvørðunum fekk hjálp frá sjúkrahjálpara eftir
tilburðin.
Vaktarleiðarin á hotellinum megnaði at seta alarm í gongd,
sum stongdi tríggjar av brotsmonnunum inni. Tá løgreglan kom, skutu teir eftir
monnunum við elektriskum vápnum, áðrenn menninir vóru handtiknir, sigur
eygnavitni, sambært CNN.
Teir báðir síðstu brotsmenninir sluppu sær til rýmingar á
einum skutara. Teir eru enn ikki funnir